Dong Zong gelar Pusat Islam UTM ‘jahil’ batal program seni tarian

KUALA LUMPUR, 5 Zulkaedah 1442H, Rabu – Persekutuan Persatuan Lembaga Pengurus Sekolah Cina Malaysia (Dong Zong) bertindak mengkritik Universiti Teknologi Malaysia (UTM) kerana membatalkan sebuah wacana berkaitan seni tarian merentas perkauman yang melibatkan tokoh seni tarian klasik India, Datuk Ramli Ibrahim.

Wacana bertajuk ‘Program Perkongsian Seni Tarian Merentas Bangsa’ yang sepatutnya berlangsung 5 Jun yang lalu dibatalkan selepas mesyuarat Pengurusan Pusat Islam UTM bermusyawarah dan bersepakat menasihatkan agar pelaksanaan program itu tidak diteruskan atas faktor kesesuaian program.

UTM memberitahu, keputusan Pusat Islam UTM mewakili pendirian universiti, menitikberatkan pengisian program yang tidak menyinggung mana-mana pihak serta seimbang daripada pelbagai aspek termasuk kepelbagaian, kesejahteraan dan kerohanian.

Dong Zong yang tidak berpuas hati dengan keputusan Pusat Islam UTM itu membidas tindakan tersebut dengan dakwaan bahawa ia bukan sahaja menyekat kebebasan berfikir golongan berpendidikan tinggi, bahkan menghalang usaha interaksi rentas budaya dan tidak menyumbang kepada komunikasi dan persefahaman masyarakat pelbagai kaum.

“Ramli adalah seorang penari bereputasi tinggi, terkenal di dalam dan luar negara kerana komitmen dan usahanya mempromosikan pertukaran budaya melalui seni tarian klasik India.

“Pusat Islam UTM telah mencetuskan ketegangan dengan menggunakan alasan kandungan sensitif dalam usahanya menstigmatisasikan dan mengaitkan program tersebut dengan agama bagi menghalang demonstrasi seni kebudayaan merentas kaum.

“Selagi pihak universiti masih bersikap angkuh dengan kuasanya, penindasan berlandaskan kejahilan seperti ini, pastinya bukan yang terakhir,” katanya dalam satu kenyataan.

Dong Zong yang pada hakikatnya lantang menolak sistem pendidikan kebangsaan malah mendakwa, tindakan mengaitkan semua perkara dengan politik, agama, kaum oleh golongan atasan dikhuatiri akan menjerumuskan masyarakat ke arah pemikiran jumud yang menjadi penghalang kepada kemajuan pendidikan tinggi di negara ini.

“Sudahlah kedudukan universiti tempatan dalam senarai universiti terbaik dunia tidak memuaskan, kebebasan akademiknya juga sangat teruk.

“Semakin banyak salah laku di universiti, skandal dan insiden penindasan akademik juga terdengar dari masa ke semasa menyebabkan setiap anggota masyarakat menyuarakan kebimbangan mereka terhadap kebebasan akademik dan kualiti pendidikan di universiti tempatan.

“Untuk kemajuan universiti, amalan birokrasi dan gaya kepimpinan serta pentadiran yang keras mesti dihapuskan,” kata Dong Zong.

Pertubuhan radikal itu yang sebelum ini beria-ia menolak pengenalan pembelajaran tulisan Jawi dalam silibus murid sekolah vernakular kerana takut kepada pengaruh Islamisasi, menggesa pula UTM supaya melindungi kebebasan akademik, menerima perbezaan pendapat, tidak mencampuri urusan pentadbiran kampus dan kebebasan penyampaian kuliah dengan ideologi agamanya.

“Kebebasan akademik adalah asas pendidikan tinggi, tanpa kebebasan akademik, idea tidak dapat dilahirkan dengan bebas di universiti dan akhirnya menjejaskan hak mahasiswa untuk mendapatkan pendidikan dan hak masyarakat untuk maju, ilmu dan ketamadunan manusia juga tidak dapat berkembang.

“Universiti perlu kembali kepada kesubjektifan pendidikan, kami berharap organisasi dari setiap lapisan masyarakat tidak akan terus berdiam seperti dulu.

“Mereka patut dengan lantang menghalang pendidikan dikaitkan dengan agama, menyokong kebebasan akademik kerana universiti yang tiada kebebasan berfikir dan kebebasan akademik tidak mungkin dapat melahirkan modal insan yang cemerlang dan jauh sekali dapat menjadi universiti terbaik dunia,” katanya lagi.


Empat tertimbus lombong arang batu runtuh di Pakistan

PESHAWAR, 7 Jamadilakhir 1443H, Isnin – Sekurang-kurangnya dua terbunuh apabila lombong tempat mereka bekerja runtuh di Darra Adamkhel, Pakistan.

Sumber Penyelamat 1122 berkata, kejadian runtuhan yang berlaku akibat daripada hujan lebat berterusan sejak beberapa hari lalu.

Katanya, buat masa ini, empat buruh dikesan tertimbus dalam runtuhan berkenaan.

Bagaimanapun, tiga ditemukan dalam keadaan cedera, manakala seorang pelombong disahkan terkorban.

Mayat kini dipindahkan ke hospital Shiney Killay untuk siasatan lanjut sebelum diserahkan kepada keluarga untuk urusan pengebumian.

Bagaimanapun seorang lagi pelombong yang cedera disahkan meninggal dunia ketika menerima rawatan di hospital.

Sementara itu, jurucakap pasukan penyelamat berkata, pihaknya akan terus melancarkan operasi pencarian berikutan ada lagi buruh yang dilaporkan hilang.

“Kita akan teruskan operasi mencari dan menyelamat dan kawalan keselamatan di kawasan terbabit diperketatkan,” katanya. – Agensi


Serangan di Afghanistan makin kritikal, perlu dihentikan segera

KABUL, 20 Ramadan 1443H, Jumaat – Letupan berasingan di utara Afghanistan telah mengorbankan 15 orang awam manakala puluhan yang lain mengalami kecederaan, lapor media tempatan.

Letupan pertama yang berlaku di sebuah masjid di bandar Mazar – Sharif mengorbankan 10 jemaah dan mencederakan 32 yang lain, kata Ghawuddin Anwari, doktor yang merawat mangsa memberitahu CNN.

Ghawuddin berkata, hospital ‘menerima 10 mayat dan lebih 32 yang lain cedera’ dalam letupan di Masjid Seh Dokan selepas Jemaah menunaikan solat asar.

Kumpulan Daesh, ISIS mengaku bertanggungjawab dalam serangan di Mazar – i-Sharif, menurut kenyataan yang dikongsikan saluran Telegram kumpulan berkenaan.

Kumpulan berkenaan juga mengaku bertanggungjawab kepada ribuan kematian sejak kumpulan berkenaan ditubuhkan 2015.

Malah, turut mengaku bertanggungjawab dalam serangan di lapangan terbang di Kabul, Ogos tahun lalu yang mengorbankan lebih 170 penduduk serta beberapa serangan berasingan di bandar Jalalabad, September tahun lalu.

Sementara itu, dalam serangan berasingan, sebuah basikal meletup berhampiran van milik Taliban di bandar Kunduz telah mengorbankan lima penduduk manakala 21 yang lain cedera.

Jurucakap Polis Kabul, Khalid Zhandran berkata, serangan berasingan turut berlaku di Kabul mencederakan dua kanak-kanak.

Serangan berkenaan berlaku selepas kejadian letupan di dua sekolah yang mengorbankan enam pelajar.

“Hari ini lebih banyak letupan melanda Afghanistan, menyerang Masjid di Mazar e Sharif dan masyarakt hazara menjadi mangsa keadaan, kata pelapor khas Pertubuhan Bangsa-Bangsa Bersatu (PBB) mengenai hak asasi manusia di Afghanistan, Richard Bennett.

Katanya, serangan bersasar ke atas sekolah dan masjid yang sesak memerlukan penyiasatan segera, dengan tindakan pelanggaran hak asasi manusia perlu dihentikan. – Agensi

Pautan terdahulu;


Ambiga seru tolak dasar haram judi, penjualan arak

BANGI, 6 Jamadilawal 1443H, Sabtu – Peguam Datuk S Ambiga menyifatkan dasar berkaitan pengharaman judi dan penjualan arak sebagai mencabuli hak orang bukan Islam.

Serentak itu, Ambiga mengajak orang bukan Islam kononnya sudah tiba masa untuk mereka menolak dasar berkenaan yang didakwa melanggar hak asasi manusia dan menindas pihak tertentu.

Aktivis hak asasi manusia itu mendakwa, walaupun kerajaan sedar dasar itu menghadkan hak orang bukan Islam, namun perkara berkenaan tidak dipedulikan.

“Beginilah cara mereka menceroboh sedikit demi sedikit dalam kehidupan kita.

“Setiap kali anda meletakkan agama pada mana-mana perkara, orang akan takut untuk mengkritik. Bagaimanapun saya tidak fikir kita sepatutnya begitu,” katanya seperti dilapor portal The Malaysian Insight.

Atas sebab itu, Ambiga berkata, sebarang perkara yang menjejaskan kehidupan mana-mana rakyat Malaysia dan didapati sebagai pelanggaran hak asasi manusia atau menindas, maka dia kononnya bertanggungjawab untuk bersuara.

“Saya tidak bersedia untuk dibuli untuk mempercayai sebahagian daripada kita adalah warga kelas kedua.

“Kali terakhir saya semak, tidak ada dalam Perlembagaan Persekutuan berkaitan memecah-belahkan rakyat. Saya tidak bersedia untuk diberitahu bahawa subjek kaum dan agama adalah dilarang keranan saya adalah saya,” katanya.

Ambiga mendakwa, beliau juga tidak bersedia untuk mengubah suai tingkah laku supaya sesuai dengan perkauman, ekstremisme dan penderaan mana-mana pihak.

“Setahu saya isu yang menjejaskan hak asasi manusia, tidak kira bangsa, agama, jantina atau orientasi seksual mereka, tidak pernah dihalang.

“Semua orang harus mengutuk dengan lantang apa yang sedang berlaku. Kami kelihatan seperti orang bodoh di arena antarabangsa,” katanya.


Pelajar positif dadah: iGuru gesa kaji aspek jati diri dalam pendidikan

BANGI, 25 Muharram 1442H, Ahad – Sistem pendidikan sedia ada perlu menekankan aspek pembangunan sahsiah diri dan agama dalam kalangan pelajar sekolah, bagi mengelakkan mereka terbabit gejala negatif termasuk ketagihan dadah.

Perkara itu diusulkan Ikatan Guru-Guru Muslim Malaysia (iGuru), susulan bimbang laporan mengenai pelajar sekolah menengah di Johor positif dadah.

Semalam, media melaporkan sebanyak 177 pelajar sekolah menengah di Johor dikesan positif dadah hasil ujian saringan air kencing dilaksanakan Agensi Anti Dadah Kebangsaan (AADK).

Pengerusi Jawatankuasa Penyelidikan, Penerangan, Warisan dan Budaya Johor, Mazlan Bujang berkata, jumlah itu dikesan hasil ujian saringan yang dijalankan terhadap 10,132 pelajar Tingkatan 4 dan Tingkatan 5 dari 280 buah sekolah seluruh negeri oleh AADK sejak awal tahun ini.

Bimbang dengan situasi itu, Presiden iGuru, Ustaz Mohd Azizee Hasan berkata, kelompongan yang wujud dari sudut pengisian jati diri pelajar mendorong mereka terbabit perkara negatif.

Justeru, iGuru menggesa pihak Kementerian Pendidikan (KPM) melihat segera aspek pembinaan jati diri sebagai elemen penting dalam proses pendidikan.

“Selain itu, kerjasama semua pihak termasuklah AADK, polis, ibu bapa dan sekolah amat penting bagi membendung gejala penagihan dadah.

“Gejala peningkatan ini menunjukkan sistem pendidikan sedia ada perlu menekankan aspek  pembangunan sahsiah diri dan penekanan keagamaan dalam diri pelajar sejak di usia awal persekolahan lagi,” katanya kepada Ismaweb.net, hari ini.

Pada masa sama, Ustaz Mohd Azizee turut menyarankan ibu bapa supaya membantu pihak sekolah dengan membuat laporan sekiranya terdapat anak-anak yang mengambil dadah, dan hendaklah agresif memberi kesedaran mengenai bahaya dadah.

“Dari sudut lain juga, penguatkuasaan tegas dari sudut undang-undang juga perlu diberi perhatian supaya pelajar yang terlibat dikawal dan dikenakan hukuman yang setimpal,” katanya.


Pengusaha kantin, bas sekolah perlu bantuan

BANGI, 8 Rabiulakhir 1442H, Selasa – Ikatan Guru-Guru Muslim Malaysia (iGuru) menggesa kerajaan membantu pengusaha kantin serta bas sekolah yang terjejas akibat penutupan sesi persekolahan berikutan pandemik COVID-19.

Presiden iGuru, Ustaz Mohd Azizee Hasan berkata, ketika ini pihak pengusaha kantin dan bas menghadapi kesukaran terutama untuk membayar gaji pekerja di bawah mereka.

Serentak itu, beliau menggesa tempoh moratorium dilanjutkan dan distrukturkan semula untuk tempoh enam bulan lagi meskipun kerajaan telah mengumumkan pengecualian cukai bagi pembelian bas baharu.

Jelasnya, dalam situasi sekarang, rata-rata pengusaha bas tidak memerlukan bas baharu.

“iGuru menggesa pihak kerajaan membantu pengusaha kantin dengan pemberian geran khas kepada pengusaha kantin demi menyelamatkan pekerja dari diberhentikan yang ratanya dari mereka dari kalangan B40.

“iGuru juga meminta pihak kerajaan melalui Kementerian Pengangkutan Malaysia menangani isu ini dengan menyediakan skim bantuan bagi mengelakkan syarikat bas sekolah menanggung risiko gulung tikar.

“Ini kerana mereka terpaksa menanggung kos operasi walaupun ketika cuti sekolah apatah lagi jika tiada ibu bapa yang mahu membayar yuran akibat penutupan sekolah,” katanya dalam kenyataan hari ini.

Pada perkembangan sama, Ustaz Azizee bimbang keadaan ini menyebabkan ibu bapa menghadapi kesukaran mendapatkan perkhidmatan bas sekolah untuk sesi persekolahan tahun hadapan.

“iGuru berharap keprihatinan pihak kerajaan terhadap pengusaha bas dan kantin sekolah dapat menyelamatkan mereka dari berdepan masalah ekonomi yang sukar,” katanya.

Pada 8 November lalu, Menteri Kanan Pendidikan, Dr Radzi Jidin mengumumkan semua sekolah di seluruh negara ditutup mulai 9 November hingga ke tarikh akhir sesi persekolahan tahun ini.

Arahan itu turut terpakai kepada negeri-negeri yang tidak melaksanakan Perintah Kawalan Pergerakan Bersyarat (PKPB) susulan penularan COVID-19, iaitu Perlis, Kelantan, Pahang dan Sarawak.

Penutupan itu akan berterusan sehingga hari akhir persekolahan mengikut Takwim 2020, iaitu 17 Disember bagi negeri kumpulan A, dan 18 Disember bagi negeri kumpulan B.

Sepanjang tempoh penutupan tersebut, pengajaran dan pembelajaran akan tetap diteruskan secara Home-based Learning mengikut kesesuaian guru dan murid.


PDRM pantau kes rakyat Malaysia diekstradisi ke AS

KUALA LUMPUR, 12 Rabiulawal 1444H, Ahad – Polis Diraja Malaysia (PDRM) akan terus memantau kes seorang rakyat Malaysia, Teo Boon Ching yang diekstradisi oleh Amerika Syarikat (AS) kerana dipercayai bersubahat menjalankan aktiviti pemerdagangan hidupan liar terancam dan pengubahan wang haram.

Setiausaha PDRM Datuk Noorsiah Mohd Saaduddin berkata semakan mendapati tiada sebarang kesalahan dikesan dilakukan oleh Teo bersabit kes itu di Malaysia namun pemantauan akan terus dilaksanakan.

“PDRM dan Biro Kawalan Jenayah Hidupan Liar (WCB) sentiasa mengikuti perkembangan yang berlaku terhadap rakyat Malaysia, Teo Boon Ching yang telah diekstradisi dan dituduh di Amerika Syarikat ekoran kesalahan pemerdagangan hidupan liar dan Akta Pengubahan Wang Haram (AS) pada 7 Okt 2022,” katanya dalam kenyataan hari ini.

Noorsiah berkata pihaknya sentiasa bekerjasama dengan agensi penguat kuasa di dalam dan luar negara bagi membanteras jenayah penyeludupan haiwan liar.

Semalam media melaporkan AS mengekstradisi Teo yang didakwa terlibat dalam kegiatan penyeludupan hidupan liar dan pengubahan wang haram.

Menurut kenyataan Jabatan Kehakiman AS, Teo (bergelar Datuk Seri), 57, didakwa terlibat dengan konspirasi menyeludup lebih 70 kilogram tanduk badak sumbu bernilai lebih US$725,000.

Menurut kenyataan itu, Teo telah ditahan di Thailand pada 29 Jun lepas atas permintaan AS menurut perjanjian ekstradisi dua hala dan dia diekstradisi ke AS pada Jumaat (7 Okt) untuk didakwa. – Bernama


Palestin kutuk ‘keganasan terancang’ Israel di Ramallah

RAMALLAH, 14 Rejab 1443H, Rabu – Perdana Menteri Palestin, Mohammad Shtayyeh mengutuk sekeras-kerasnya insiden pembunuhan seorang remaja  dalam serangan tentera pengganas Israel di sebuah kampung dekat Ramallah, semalam.

Shtayyeh menyifatkan pembunuhan oleh pasukan rejim pada pagi semalam terhadap Nihad Barghouti, 19, dari kampung Kufr Ein sebagai ‘keganasan terancang’.

Justeru, beliau mendesak Israel untuk menghentikan keganasan itu dan menghukum mereka yang bersalah.

Dalam kenyataan berasingan, Kementerian Luar Negeri Palestin turut mengecam insiden itu dan menyifatkannya sebagai siri pembunuhan di luar undang-undang yang dilakukan tentera Israel terhadap rakyat Palestin.

Kementerian itu turut menyifatkan tindakan Israel sebagai sebahagian daripada jenayah keganasan pihak berkuasa rasmi penjajah.

Sehubungan itu, masyarakat antarabangsa digesa untuk memberikan perlindungan kepada rakyat Palestin di bawah pendudukan, dan mendesak Mahkamah Jenayah Antarabangsa memulakan siasatan segera ke atas jenayah penjajahan rejim.-  Agensi


PAS seru pemimpin, rakyat fokus urus pandemik COVID-19

KUALA LUMPUR, 27 Zulkaedah 1442H, Khamis – PAS konsisten menyeru pemimpin dan rakyat meletakkan fokus utama negara untuk menguruskan pandemik COVID-19 ketika ini, kata Timbalan Presiden Datuk Seri Tuan Ibrahim Tuan Man.

Beliau berkata tumpuan sepenuhnya mesti diberikan bagi menjaga nyawa dan kelangsungan hidup rakyat, bahkan wajib tolong-menolong tanpa mengira perbezaan agama dan bangsa.

“PAS juga menyeru rakyat keseluruhannya mesti bersama-sama mendukung Pelan Pemulihan Negara yang sedang dilaksanakan kerajaan.

“Semoga Allah SWT memberi tautan hati dan tindakan buat seluruh pemimpin, parti-parti politik, pertubuhan bukan kerajaan dan seluruh rakyat Malaysia, seterusnya mengangkat wabak COVID-19 dari negara kita,” katanya dalam kenyataan hari ini.

PAS turut mengucapkan tahniah atas pelantikan Datuk Seri Ismail Sabri Yaakob sebagai Timbalan Perdana Menteri dan Datuk Seri Hishammuddin Tun Hussein Onn sebagai Menteri Kanan yang mengetuai Kluster Keselamatan dan mengekalkan portfolio sebagai Menteri Luar.

Tuan Ibrahim berharap pelantikan itu dapat mengukuhkan lagi perpaduan antara parti-parti yang membentuk kerajaan Perikatan Nasional.

Perkembangan mutakhir politik negara menyaksikan Presiden Umno Datuk Seri Dr Ahmad Zahid Hamidi awal pagi ini mengumumkan parti itu menarik balik sokongannya kepada Perdana Menteri Tan Sri Muhyiddin Yassin serta-merta atas alasan kerajaan gagal dalam tugasnya termasuk menangani wabak COVID-19.

Dalam mesyuarat secara maya selama lebih empat jam, Majlis Tertinggi Umno meminta Muhyiddin meletak jawatan bagi memberi laluan perdana menteri baharu dilantik, untuk memberi tumpuan kepada usaha menangani wabak COVID-19, sebelum mengembalikan semula mandat kepada rakyat setelah negara berjaya mencapai imunisasi kelompok.

Sementara itu, di Tumpat, Kelantan, Setiausaha PAS negeri Datuk Che Abdullah Mat Nawi berkata pihaknya mengambil maklum langkah UMNO itu dan sebarang ketetapan parti mengenainya akan ditentukan kemudian.

“Walaupun UMNO telah membuat keputusan tersebut, kita belum tahu bilangan Ahli Parlimen UMNO yang akan menarik sokongan,” katanya ketika ditemui media pada Program Penyampaian Bakul Makanan Parlimen Tumpat, hari ini.

Pada program itu, Che Abdullah yang juga Ahli Parlimen Tumpat menyerahkan peruntukan bernilai RM544,000 untuk melaksanakan program Bakul Makanan di kawasan parlimen itu. – Bernama


SATU beri jaminan bekalan air Terengganu tak terjejas akibat cuaca panas

KUALA TERENGGANU, 25 Syawal 1444H, Selasa – Syarikat Air Terengganu Sdn Bhd (SATU) memberi jaminan bahawa bekalan air di negeri itu tidak akan terjejas meskipun berhadapan dengan fenomena cuaca panas ketika ini.

Ketua Pegawai Eksekutif SATU, Ts Abdul Karim Endut berkata, SATU mempunyai keupayaan pengeluaran sebanyak 1,041 juta liter air sehari untuk dimanfaatkan 364,000 akaun pengguna, menerusi 15 loji rawatan air di seluruh negeri itu.

“Sekarang ini, walaupun pengeluaran (air) adalah 811 juta liter sehari iaitu meningkat daripada 720 juta liter sehari pada tahun lepas, kami masih mempunyai 200 juta liter simpanan air.

“Terengganu bertuah kerana dianugerahkan dengan sungai yang besar…dan jika ada kemungkinan ia kering, kami juga turut mendapat bekalan air tambahan dari Empangan Kenyir bagi beberapa daerah misalnya di Kuala Terengganu ini,” katanya kepada pemberita selepas melawat Loji Membran dan Intake P. Musang, di sini.

Bagaimanapun, beliau mengingatkan kesemua pengguna supaya terus berjimat cermat serta berhemah dalam penggunaan air seharian bagi mengelakkan sebarang risiko.

Menurut Abdul Karim Terengganu merupakan antara negeri yang mencatatkan penggunaan air per individu tertinggi di negara ini, iaitu sebanyak 260 liter sehari, melebihi purata nasional iaitu 240 liter dan ia mungkin disebabkan oleh tarif air yang rendah.

“Katakanlah Terengganu berdepan dengan kemarau teruk tidak seperti sebelum ini, pastinya akan ada gangguan aliran sungai air mentah dan ada tempat-tempat atau loji-loji yang kami perlu kurangkan pengeluaran supaya operasi harian masih boleh berjalan.

“Jadi, kalau pengguna masih terus menggunakan 260 liter air sehari, akan ada sebahagian daripada mereka tidak mendapat bekalan air sebab bekalan dari loji telah dikurangkan pengeluarannya,” katanya. – Bernama


KPM digesa tukar status SJKC Too Joon Hing kepada sekolah kebangsaan

Oleh Ainul Illia Meor Suzurudin

BANGI, 14 Ramadan 1442H, Isnin – Persatuan Pesara Pegawai Perkhidmatan Pendidikan Malaysia (PPPPPM) menggesa Kementerian Pendidikan Malaysia (KPM) segera bertindak dalam isu kontroversi membabitkan pembinaan SJKC Too Joon Hing dan menukarkan statusnya kepada sekolah kebangsaan (SK).

Presiden PPPPPM, Datuk Abdul Raof Hussin berkata, penambahan sebuah lagi SJKC di kawasan Bandar Kinrara dianggap sangat tidak munasabah, apatah lagi penduduk majoritinya adalah orang Melayu.

Jelas beliau, mengikut dasar KPM, untuk setiap kawasan perumahan atau taman baharu di kawasan yang penduduknya melebihi 2,500 hingga 3,000, pemaju diwajibkan memperuntukkan dua tapak ataupun sekurang-kurangnya satu tapak untuk dibina sekolah kebangsaan.

Tetapi, pemaju tidak diwajibkan untuk membina atau mengkhaskan tapak untuk Sekolah Jenis Kebangsaan Cina atau Sekolah Jenis Kebangsaan Tamil, katanya.

“Bererti apabila terbinanya kawasan baharu, KPM mesti membina sekolah SK. Sebab itu diwajibkan dua tapak untuk pembinaan SK, atau sekurang-kurangnya satu.

“Selain kawasan baharu, kawasan yang padat dengan penduduk contoh Bandar Kinrara, memang amat memerlukan SK.

“Tetapi di sana kita difahamkan SK ada tiga sahaja, sedangkan dalam radius 5km sudah ada lima SJKC. Mana logiknya? Di mana nilai tanggungjawab KPM?,” katanya ketika dihubungi Ismaweb.net, hari ini.

Beliau berkata, dasar yang telah ditetapkan KPM sejak dahulu lagi itu adalah satu peraturan yang tidak boleh ditolak ansur sama sekali.

“Seeloknya, kita sasar satu kelas 25 orang, paling tinggi 35. Kalau ikut kenyataan ibu bapa, ada SK di kawasan Bandar Kinrara darjah satu sehingga 17 kelas. Andainya betul, ini dah sampai tahap gila. Ada ke satu darjah sampai 17 kelas?

“Bayangkan bagaimana sekolah itu jika murid-murid naik ke darjah 2. Berapa kelas lagi nak ada? Tak logik akal, perkara ini tak sepatutnya berlaku,” katanya lagi.

Sehubungan itu, Abdul Raof mendesak Perdana Menteri dan KPM supaya menukarkan status SJKC Too Joon Hing ini kepada sekolah kebangsaan.

“Kalau beri alasan dah diluluskan dan ada mengikut spesifikasi sekian-sekian, masih boleh kita ubah suai, tapi bukan meneruskan pembinaan SJKC.

“Ambil balik jadi SK, dan seterusnya boleh menjadikan sekolah ini, sebagai sekolah contoh. Sekolah di mana boleh memperkenalkan pengajaran bahasa Mandarin sebagai satu subjek tambahan. Boleh diajar dalam waktu sekolah.

“Sebagai contoh, sekolah wawasan pertama, Kompleks Sekolah Telok Sengat (KSTS), Kota Tinggi, Johor yang telah dilancarkan pada 16 Jun 1997.

“Saya cadangkan, tak apa, ubah status SJKC Too Joon Hing itu. Tak rugi. Kita pun nak galakkan murid Cina masuk SK,” katanya.

Sebelum ini, penduduk Bandar Kinrara berhimpun membantah sekeras-kerasnya pembinaan SJKC yang kelima dalam kawasan majoriti Melayu.

Bagaimanapun, bantahan itu mendapat tentangan apabila Gabungan Badan Bertindak Seni Khat (Sekat) dan Majlis Bahasa Cina Malaysia membuat laporan polis berhubung himpunan berkenaan.


Pulihkan segera integriti PDRM

BANGI, 29 Syawal 1442H, Khamis – Pertubuhan Pembela-Pembela Islam (PEMBELA) menyokong hasrat Jabatan Integriti dan Pematuhan Standard (JIPS) untuk mengesyorkan tindakan keras diambil terhadap pegawai polis yang ditahan kerana menyertai aktiviti sosial di sebuah hotel mewah di ibu kota, Ahad lalu.

Sokongan itu disuarakan Naib Presiden PEMBELA, Ustaz Masridzi Sat atas dasar tidak mahu duri dalam daging semakin membarah.

“Sokong. Pulihkan segera integriti Polis Diraja Malaysia (PDRM). Banyak dah rekod salah guna kuasa, rasuah dan masalah disiplin menimpa PDRM.

“Jangan biarkan ianya menjadi duri dalam daging yang makin membarah,” katanya menerusi catatan di Facebook hari ini.

Dalam perkembangan sama, Ustaz Masridzi yang juga Presiden Persatuan Kebajikan Darul Islah (Perkid), menyarankan pihak berkuasa mewujudkan Sekteriat Pemulihan Integriti Enforcement secara bersepadu.

Cadangan itu ditujukan kepada Kementerian Dalam Negeri (KDN), Suruhanjaya Pencegahan Rasuah Malaysia (SPRM) serta pakar dan badan organisasi yang berkaitan.

Sebelum ini dilaporkan, dua pegawai polis yang pernah ditahan berkaitan Geng Nicky sebelum ini ditahan sekali lagi kerana menyertai aktiviti sosial di sebuah hotel mewah di ibu kota, Ahad lalu.

Pegawai berpangkat Deputi Superintendan (DSP) dan Inspektor itu antara empat anggota PDRM yang ditahan dalam serbuan di dua bilik hotel berkenaan.

Dua lagi yang ditahan adalah pegawai polis berpangkat Inspektor dan seorang konstabel polis.

Berikutan itu Pengarah JIPS, Datuk Zamri Yahya berkata, cadangan tindakan keras itu termasuk dibuang kerja ke atas dua pegawai terbabit kerana berterusan ingkar dengan arahan jabatan sedangkan mereka sebagai pegawai polis perlu menunjukkan teladan yang baik.


Tiada beg plastik setiap Sabtu di Ipoh bermula 1 Jun 2023

IPOH, 8 Zulkaedah 1444H, Ahad – Majlis Bandaraya Ipoh (MBI) akan melaksanakan Kempen Tanpa Beg Plastik dan mengenakan caj penggunaan 20 sen pada Sabtu setiap minggu bermula 1 Jun ini.

Datuk Bandar Ipoh, Datuk Rumaizi Baharin berkata, keputusan pelaksanaan kempen itu bertujuan mengurangkan penggunaan beg plastik sekali guna dalam kalangan warga Ipoh khasnya dan masyarakat Perak amnya demi menjamin kelestarian alam sekitar.

“Jabatan Pelesenan dengan kerjasama Jabatan Kesihatan Persekitaran MBI telah menganjurkan sesi libat urus bersama peniaga pada 18 Mei lepas melibatkan 120 peniaga dan daripada jumlah itu, 22 (18 peratus) premis perniagaan telah mendaftar sebagai Premis Bebas Beg Plastik.

“Premis yang terlibat merangkumi pasar raya besar, pasar raya dan kedai serbaneka, restoran makanan segera, kedai rangkaian serta farmasi. Sebanyak 1,378 premis terlibat dalam program ini dan kutipan caj beg plastik ini akan dilaksanakan melalui pengeluaran syarat-syarat tambahan dalam lesen atau permit perniagaan,” katanya dalam satu kenyataan hari ini.

Rumaizi berkata, kempen itu juga bagi menyokong usaha kerajaan Persekutuan melalui satu dasar seragam Pelan Hala Tuju Malaysia Ke Arah Sifar Penggunaan Plastik Sekali Guna 2018-2030 yang dilancarkan pada 17 Okt 2018.

“Premis yang membekalkan dan mengenakan caj 20 sen kepada pengguna akan menerima Sijil Penyertaan Premis Hari Tanpa Beg Plastik Percuma, manakala premis yang tidak bekalkan beg plastik pula akan menerima Sijil Premis Bebas Beg Plastik.

“Kesemua peserta yang menerima sijil perlu mempamerkannya di premis perniagaan masing-masing untuk memastikan kempen ini berjalan dengan jayanya,” katanya.

Beliau berkata, kutipan caj 20 sen yang dikenakan akan diserahkan kepada MBI untuk digunakan bagi melaksanakan program-program kelestarian alam sekitar, pameran taklimat kepada pelajar sekolah dan masyarakat selain kempen kitar semula.  – Bernama


200 tahanan Palestin di penjara Israel positif COVID-19

RAMALLAH, 17 Jamadilakhir 1442H, Sabtu – Sekurang-kurangnya 200 penduduk Palestin yang ditahan di penjara Israel dijangkiti wabak COVID-19 sejak awal tahun ini.

Jurucakap Suruhanjaya Tahanan dan Bekas Tahanan Palestin, Hasan Abed Rabo berkata, kes COVID-19 yang telah menjangkiti tahanan Palestin di penjara Israel setakat ini mencapai 340 orang, termasuk di penjara Ramon dan Naqab.

Katanya, lima daripada jumlah berkenaan ditahan di hospital berikutan tahap kesihatan mereka merosot akibat virus berkenaan.

Dilaporkan, keluarga mangsa tidak dibenarkan melawat kerana bimbang penularan jangkitan.

Pada 23 Julai tahun lalu, mahkamah tertinggi Israel memutuskan bahawa tahanan Palestin tidak memiliki hak untuk dilindungi secara fizikal terhadap coronavirus.

Bagaimanapun, tindakan itu dikecam kerana dianggap rasis dan membelakangi undang-undang antarabangsa.

Sementara itu, dalam laporan harian berkaitan COVID-19 di Palestin, Menteri Kesihatan Mai Alkaila berkata, seramai sembilan orang dilaporkan meninggal dunia, manakala 515 kes baharu direkodkan dalam tempoh 24 jam.

Selain itu, 550 pesakit dicatatkan telah pulih.

Di Semenanjung Gaza, sebanyak 191 kes baharu dan 210 kes pulih dilaporkan, manakala 124 kes baharu dan 107 kes pulih direkodkan di Baitulmaqdis dalam tempoh 48 jam.

Mai Alkaila berkata, 58 pesakit berada dalam rawatan intensif dan 20 daripadanya memerlukan bantuan pernafasan.

Secara keseluruhan, 93.9 peratus daripada jumlah kes COVID-19 yang dicatatkan di Palestin sejak Mac tahun lalu telah pulih, lima peratus lagi masih aktif, sementara 1.1 peratus lagi adalah kadar kematian. -Agensi


PPR baharu lebih moden: PM

BANGI, 8 Rejab 1443H, Khamis – Pembinaan Program Perumahan Rakyat (PPR) baharu bakal mengambil kira keperluan semasa selain memasukkan komponen baharu dalam menjayakan agenda Malaysia Berdaya Huni atau Liveable Malaysia.

Perdana Menteri, Datuk Seri Ismail Sabri Yaakob berkata, pembinaan PPR baharu akan memasukkan elemen seperti keterhubungan dan akses internet seperti fibre to the home (FTTH), jaringan hubungan pengangkutan awam serta reka bentuk yang lebih ekonomik dan lebih selesa.

Beliau berkata, perkara itu antara yang dibincangkan Mesyuarat Majlis Perumahan Mampu Milik Negara (MPMMN) dalam menetapkan hala tuju baharu PPR.

“MPMMN turut membincangkan strategi penyediaan dan pelaksanaan 500,000 unit rumah mampu milik di seluruh negara sepanjang tempoh Rancangan Malaysia Ke-12 (RMK12) melibatkan kerajaan Persekutuan, kerajaan negeri dan pemaju perumahan swasta,” katanya.

Ismail Sabri berkata, kerajan komited memastikan penyediaan rumah kediaman yang mencukupi, berkualiti dan mampu dimiliki bagi memenuhi keperluan penduduk yang semakin bertambah.

“Oleh itu, KPKT telah memperkenalkan Home Ownership Programme (Hope) bagi melihat ekosistem yang lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia dalam pemilikan perumahan,” katanya dalam satu kenyataan, hari ini.

Mesyuarat yang diadakan secara telesidang yang turut dihadiri oleh Ketua Setiausaha Negara, Tan Sri Mohd Zuki Ali; Gabenor Bank Negara, Datuk Nor Shamsiah Mohd Yunus, menteri-menteri besar dan ketua-ketua menteri serta menteri- menteri Kabinet.

Pada masa sama, Ismail Sabri menggesa Bank Negara (BNM) melihat kembali model pembiayaan perumahan supaya memudahkan pemilikan perumahan.

“Ini bagi memastikan institusi kewangan mempermudahkan pinjaman untuk B40 dan M40 membeli rumah PPR dan rumah mampu milik.

“Fokus diberi untuk pembelian terus dan rent to own (sewa untuk milik),” jelasnya.

Justeru, beliau meminta semua pihak untuk memainkan peranan supaya sasaran ‘Satu Keluarga,Satu Rumah’ dapat direalisasikan.

“Untuk mencapai matlamat ini, kerajaan Persekutuan akan memberi subsidi, kerajaan negeri menyediakan tanah manakala bank mempermudahkan pembiayaan bagi memastikan harga rumah PPR dan rumah mampu milik dapat dijual dengan harga yang berpatutan,” katanya.

Selain itu, katanya, kerajaan komited untuk menyediakan rumah mampu milik untuk generasi muda supaya mereka dapat memiliki kediaman sendiri.

“Mesyuarat turut memberi tumpuan kepada pembinaan rumah mampu milik di bandar kecil dan pinggir bandar untuk meningkatkan peluang golongan M40 membeli rumah,” katanya.


SUHAKAM jangan jadi api dalam sekam!

Oleh Athirah Huda Zalhe

BANGI, 8 Jamadilawal 1443H, Isnin – Suruhanjaya Hak Asasi Manusia Malaysia (SUHAKAM) perlu dikembalikan ‘ke jalan lurus’ selaras dengan semangat dan konsep asal penubuhannya di bawah Akta Hak Asasi Manusia Malaysia (Akta 597).

Setiausaha Agung BERJASA, Ir Ts Muhammad Lukman Al Hakim berkata, Akta 597 dengan jelas menyebut dalam Bahagian I bahawa hak asasi manusia adalah seperti termaktub dalam Bahagian II Perlembagaan Persekutuan.

Malangnya, kewujudan dan fungsi SUHAKAM dilihat semakin ‘tergelincir’ daripada landasan sebenar penubuhannya, bahkan seolah-olah seperti ‘gerakan pemisah’ negara, dakwanya.

“SUHAKAM kini memperjuangkan hak asasi manusia mengikut definisi Barat, ekstremis liberal dan juga para pembenci Perlembagaan dan agama rasmi Perlembagaan itu sendiri.

“SUHAKAM kini menjadi batu api yang menyemarakkan isu perkauman, memburukkan imej negara di mata dunia dan paling menyedihkan menghina agama Islam secara amat konsisten,” dakwanya kepada Ismaweb.net, hari ini.

Justeru, beliau menggesa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Perdana Menteri, Datuk Seri Ismail Sabri Yaakob supaya melihat semua pelantikan anggota SUHAKAM.

“Seluruh rakyat Malaysia mengharapkan transformasi total dapat dilakukan ke atas SUHAKAM bagi mengembalikan badan ini ke landasan yang sebenar.

“SUHAKAM jangan jadi api dalam sekam!,” katanya.

Peranan dan fungsi SUHAKAM sering dipertikai selepas suruhanjaya itu dilihat terlalu lantang memperjuangkan golongan minoriti dan berhaluan kiri, termasuklah hak murtad, lesbian, gay, biseksual dan transgender (LGBT), hak pekerja seks serta pengiktirafan gender ketiga.

Malah sebelum ini, terdapat beberapa perkara dalam Laporan Separuh Penggal mengenai Kitaran Ketiga Penilaian Berkala Sejagat (UPR) yang dikemukakan SUHAKAM kelihatan bercanggah dengan Perlembagaan dan bertentangan apa yang diperjuangkan gabungan pertubuhan bukan kerajaan (NGO) Islam.

Ia termasuk memperjuangkan hak kebebasan agama bagi umat Islam, selain laporannya menggunakan istilah yang merujuk kepada jantina ketiga iaitu ‘non binary’.


Bincang dengan Thailand banteras kegiatan penyeludupan

KUALA LUMPUR, 13 Rabiulakhir 1442H, Ahad – Penambahbaikan strategi dan rondaan untuk memperkukuhkan kawalan sempadan Malaysia-Thailand, susulan insiden tembakan di kawasan berkenaan baru-baru ini sudah mula dilaksanakan sejak Khamis lalu bagi mengekang jenayah rentas sempadan.

Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Abd Rahim Jaafar berkata, penambahbaikan berkenaan antaranya melibatkan penugasan rondaan dengan lebih ramai anggota berbanding sebelum ini.

“Selain itu, pasukan Komando VAT 69, Unit Berkuda Pasukan Simpanan Persekutuan, kenderaan berperisai, penggunaan dron dan rondaan melalui helikopter digunakan untuk membantu PGA membuat tinjauan di sempadan,” katanya kepada Bernama hari ini.

Mengulas mengenai penugasan PGA yang masih menggunakan pistol, beliau berkata, penggunaan senjata api itu hanya untuk penugasan risikan manakala untuk rondaan, anggota PGA dibekalkan dengan senjata raifal.

Dalam perkembangan lain, Abd Rahim berkata, PDRM telah mengadakan perbincangan dengan pihak berkuasa Thailand untuk membanteras kegiatan penyeludupan di kawasan sempadan negara. – Bernama


PKPD: Usah panik, bekalan makanan cukup

TANAH MERAH, 11 Rabiulawal 1442H, Rabu – Bekalan makanan di kawasan Perintah Kawalan Pergerakan Diperketatkan (PKPD) adalah mencukupi dan rakyat yang berada dalam kawasan PKPD tidak perlu panik dengan maklumat palsu berhubung perkara itu.

Timbalan Menteri Pertanian dan Industri Makanan ll Datuk Che Abdullah Mat Nawi berkata kerajaan khususnya kementeriannya tidak mempunyai masalah berhubung dengan bekalan makanan untuk disediakan dan dibekalkan kepada rakyat yang terlibat dengan PKPD.

“Bekalan di Sabah atau di seluruh negara tidak mempunyai masalah…kementerian akan pastikan bekalan makanan mencukupi untuk diterima oleh rakyat.

“Jadi kami (kerajaan) mengharapkan supaya rakyat tidak membuat pembelian panik hanya kerana mendengar berita-berita palsu yang menyatakan makanan tidak mencukupi dan sebagainya,” katanya kepada pemberita selepas Lawatan Kerja ke Projek Kelompok Jagung Kampung Paloh di sini, hari ini.

Sementara itu beliau berkata kementerian amat mengalakkan golongan akademik dalam bidang pertanian untuk terlibat sama bagi membantu meningkatkan pengeluaran sektor pertanian berkualiti negara.

“Kita memandang serius atau sangat menghargai kepakaran ahli akademik dalam sektor pertanian kerana kita yakin penglibatan cerdik pandai ini turun ke padang memberikan bantuan ilmu teknikal dan sebagainya, dapat mempertingkatkan keluaran hasil pertanian negara,” katanya. – Bernama


Janji temu di Istana Negara, Anwar ‘disekolahkan’ oleh Agong

PERTEMUAN yang digembar-gemburkan sejak lama oleh Datuk Seri Anwar Ibrahim memakan masa tidak sampai 25 minit sahaja.

Drama saspen yang cuba dilakonkan oleh Sang PM Menunggu berakhir dengan terpadamnya “sumbu api” yang sudah malap baranya.

Sekali angin sepoi bahasa menerjah, bara kecil itu terus padam.

Dan padam jugalah hasrat Anwar Ibrahim untuk menggegar gelanggang politik negara.

Rupa-rupanya mantan pemimpin Angkatan Belia Islam Malaysia (ABIM) itu telah di “check mate” dan di”sekolah”kan pula oleh Kebawah Duli Yang di-Pertuan Agong (YDPA).

Isi kandungan Kenyataan Media dari Istana Negara bertarikh 13 Oktober 2020 antara lain berbunyi:

“…Al-Sultan Abdullah telah menasihati Dato’ Seri Anwar bin Ibrahim untuk akur dan menghormati proses-proses perundangan seperti yang termaktub di dalam Perlembagaan Persekutuan.”

Itu dia! Satu “tamparan keras” seumpama Ottoman Slap yang sekiranya menyinggah di pipi seseorang akan membuatnya terhuyung-hayang, “blur” seketika, berdesing gegendang telinga dan mungkin mengalami “hilang ingatan sementara” (temporary loss of memory).

Bayangan yang segera timbul di fikiran ialah babak seorang ayahanda yang bijaksana dan luas pengalamannya sedang menasihati sang anak yang bersemangat dan tidak sabar-sabar untuk memiliki sesuatu benda yang sudah lama diidam-idamkan.

Dalam bahasa politik hari ini, Kebawah Duli YDPA sedang menyekolahkan Anwar Ibrahim mengenai adab menuntut kuasa dan cara-cara bagaimana kuasa itu dapat diperolehi, iaitu dengan melihat kepada Perlembagaan Persekutuan.

Saya tidak ingin mengulas apa yang dimaksudkan oleh “proses-proses perundangan” seperti disebut di dalam kenyataan media di atas, tetapi satu ‘point’ yang cukup jelas ialah Kebawah Duli Tuanku sangat memahami undang-undang dan juga Perlembagaan Persekutuan.

Secara tersirat juga menggambarkan yang Anwar Ibrahim tidak sensitif akan perkara ini dalam keghairahannya untuk meyakinkan Kebawah Duli YDPA, kononnya beliau sudah memiliki jumlah penyokong yang sangat kuat (formidable numbers) untuk mengambil alih kepimpinan negara dari kerajaan sekarang.

Strategi dan taktik ini tidak laku langsung dan gagal menambat perhatian Kebawah Duli YDPA untuk melayan hasrat Ahli Parlimen Port Dickson itu lebih lanjut.

Ramai orang boleh berhujah mengenai kaedah, cara dan proses yang sedia ada untuk Anwar Ibrahim mencapai hasratnya, tetapi satu yang sangat ketara ialah ahli politik asal Cherok Tok Kun itu perlu belajar lebih banyak lagi dan mendalami Perlembagaan

Persekutuan dengan lebih serius. Mungkin pada ketika itu, beliau akan faham apa yang dimaksudkan dengan “proses-proses perundangan” yang dimaksudkan oleh Kebawah Duli YDPA.

Tidakkah pelik, seorang yang berhasrat untuk menjadi Perdana Menteri, yang seharusnya lebih faham tentang Perlembagaan Persekutuan bagi membolehkannya menasihati Kebawah Duli YDPA di dalam urusan menjalankan tugas dan tanggungjawab, sebagai Yang Dipertuan Agong, terpaksa perlu di “sekolah”kan oleh Ketua Negara sendiri?

Hakikat dan pengajaran ini sudah tentu tidak didedahkan di dalam sidang media oleh Anwar Ibrahim pada petang tadi.

Siapakah yang waras (lebih-lebih lagi setelah dikantoikan “big time” oleh Ketua Negara sendiri) untuk membuka pekong di dada secara begitu memalukan sekali?

Segala ungkapan dan gubahan susun kata dan kalimat keramat yang dibuat hanyalah sekadar halwa telinga sahaja, untuk menyedapkan hati para penyokong taksub Anwar Ibrahim yang sangat sabar mengharungi penantian selama 20 tahun lebih untuk melihat tokoh politik pujaan mereka merasakan keempukan kerusi Perdana Menteri di Putrajaya.

Kekecewaan itu tidak akan dapat dibendung lagi, meskipun akan dibentangkan alasan demi alasan yang mulus dan tulus di sebalik “tamparan keras” yang di“rasai” oleh Anwar Ibrahim pada pagi tadi di Istana Negara.

Tamparan itu bukan lagi “luka kecil” bagi seorang yang dianggap sebagai “Tokoh Negarawan” oleh para penyokong tegarnya.

Dalam suasana kebimbangan dan keresahan rakyat menghadapi pandemik COVID-19 yang semakin melebarkan jaringannya, tindakan Anwar Ibrahim sekali lagi membuktikan keghairahan dan keserakahan tidak bertempat dan tidak sensitif kepada perkara-perkara yang perlu diberi keutamaan sekarang.

Anwar Ibrahim sebenarnya sudah kesuntukan masa. Permohonan untuk mencabar keabsahan beliau yang “diberi keampunan Diraja” (Royal Pardon) terhadap hukuman liwatnya masih belum dibicarakan di Mahkamah.

Gelanggang politik tempatan kerap bergolak gara-gara hasrat yang meluap-luap untuk menjadi pemimpin negara ini.

Sudah berapa banyak kerusi yang dikorbankan dan prinsip yang digadaikan demi menyegerakan perjalanannya menuju Putrajaya.

Rakyat jelata sudah muak dengan permainan politik gila oleh para politikus yang kemaruk kuasa, yang lebih rela memperjudikan keselamatan dan kesihatan umum, lantaran hawa nafsu politik yang tidak pernah terpuaskan atau didiamkan.

Gelagat ahli-ahli politik ini lebih mengeruhkan suasana dan mengganggu usaha-usaha untuk keluar dari kemelut ketidakpastian dan ketidakstabilan ini secepat mungkin.

Apapun, pada hari ini, satu sejarah besar telah dipahat dan dirakamkan:

Bahawa Dato’ Seri Anwar Ibrahim telah di“sekolah”kan oleh Kebawah Duli YDPA sendiri pada 13 haribulan Oktober 2020.

Kat mana nak sembunyi muka Syeikh?

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


Bezakan peraturan seolah jemaah umrah ‘penjenayah’

BANGI, 25 Jamadilawal 1443H, Khamis – Persatuan Pengguna Islam Malaysia (PPIM) mengecam langkah Kementerian Kesihatan (KKM) mengenakan peranti pengesanan digital kepada pengembara yang pulang dari Arab Saudi selepas melakukan ibadah umrah.

Ketua Aktivis PPIM, Datuk Nadzim Johan berkata, pihaknya telah menerima pelbagai reaksi dan rungutan dari pelbagai pihak mengenai peraturan yang berbeza ke atas mereka yang kembali dari luar negara.

“Peraturan sebegini seolah-olah mereka yang baru pulang dari Makkah adalah penjenayah yang menjalani perintah sekatan manakala mereka yang pulang dari melancong sebagai rakyat yang diringankan hukumannya.

“Keadaan di Makkah atau London atau di mana-mana sahaja semuanya telah terdedah kepada virus COVID-19 atau varian terbaharunya, Omicron,” katanya dalam kenyataan hari ini.

Pada masa sama, beliau mempersoalkan sama ada arahan berbeza ini menunjukkan bahawa mereka yang pulang dari menunaikan ibadat menjadi lebih rentan daripada mereka yang pulang dari melancong.

Nadzim turut tertanya-tanya sama ada pihak badan kesihatan dunia seperti Pusat Kawalan dan Pencegahan Penyakit (CDC) atau Pertubuhan Kesihatan Sedunia (WHO)
mengisytiharkan Arab Saudi sebagai negara yang mempunyai kadar jangkitan Omicron yang tinggi.

“Saya menyeru kepada Menteri Kesihatan, Khairy Jamaluddin supaya menghentikan lakonan ini dan berpijak di bumi nyata serta tidak membeza-bezakan layanan terhadap rakyat yang pulang ke negara ini,” katanya.

Sebelum ini, Khairy dilaporkan berkata, individu yang pulang selepas menunaikan umrah wajib memakai gelang pengesan digital dan menjalani tempoh kuarantin wajib selama tujuh hari.

Beliau berkata, arahan itu dibuat berikutan terdapat 30 daripada 49 varian baharu, Omicron di Malaysia yang dikesan antara 23 dan 24 Disember lalu adalah kes import dari Arab Saudi.


SPRM Terengganu tahan pegawai kerajaan negeri, isteri bantu siasatan salah guna kuasa

KUALA TERENGGANU, 4 Safar 1445H, Isnin – Suruhanjaya Pencegahan Rasuah Malaysia (SPRM) Terengganu menahan seorang penolong pegawai tadbir kanan sebuah jabatan kerajaan negeri Terengganu dan isterinya kerana disyaki menyalahgunakan jawatan sejak 2021 hingga 2022.

Menurur sumber, suspek disyaki memberi kira-kira 70 perolehan pembaikan kenderaan bernilai anggaran RM130,000 kepada syarikat milik isterinya.

Suspek juga disyaki mengesyorkan kerja-kerja pembaikan kenderaan jabatan berkenaan kepada bengkel yang dimiliki oleh sebuah koperasi yang mana suspek merupakan Ahli Lembaga Koperasi dan merangkap Setiausaha Jawatankuasa Perdagangan koperasi tersebut.

Difahamkan, pasangan suami-isteri berusia lingkungan lewat 50-an itu ditahan di pejabat SPRM Negeri Terengganu semasa hadir memberi keterangan dan dijangka akan dibawa ke Mahkamah Majistret Kuala Terengganu esok bagi permohonan reman.

Sementara itu, Pengarah SPRM Terengganu, Hazrul Shazreen Abd Yazid ketika dihubungi mengesahkan penahanan tersebut dan kes disiasat di bawah Seksyen 23 (1) Akta SPRM 2009. – Bernama


137,000 penduduk Gaza berlindung di sekolah

GAZA, 24 Rabiulawal 1445H, Selasa – Lebih 137,000 penduduk Gaza kini berlindung di 83 buah sekolah, lapor Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA).

Sehingga kini setengah juta penduduk di Gaza tidak dapat menerima bantuan makanan berikutan agensi itu terpaksa menutup semua 14 pusat pengedaran makanan.

Dalam perkembangan semasa, Kementerian Kesihatan Palestin di Gaza berkata, serangan udara Israel menyasarkan empat ambulans di bandar Khan Younis.

Rejim haram Israel terus melancarkan serangan udara dengan menyasarkan pelbagai wilayah di semenanjung Gaza.

Kementerian Kesihatan yang berpangkalan di Gaza berkata, jumlah rakyat Palestin yang dibunuh oleh tentera Israel di Gaza telah meningkat kepada 704, termasuk 143 kanak-kanak dan 105 wanita.

Malah, jumlah yang cedera meningkat kepada 4,000. – Agensi


Banjir Kelantan: Mangsa keempat ditemui

PASIR MAS, 27 Rejab 1443H, Selasa – Seorang lelaki yang dilaporkan hilang selepas dilihat terjatuh di kawasan banjir dua hari lepas ditemukan lemas di belakang sebuah kedai di Kampung Jejuluk dekat Rantau Panjang, di sini, petang tadi.

Ketua Polis Daerah Pasir Mas, ACP Mohd Nasaruddin M Nasir berkata, mayat Ahmad Faizal Zulkefli, 26, ditemukan pada jam 3.30 petang, selepas pencarian dilakukan oleh Unit Skuba Jabatan Bomba dan Penyelamat Malaysia (JBPM) Kelantan serta anggota Balai Polis Rantau Panjang.

“Mayat mangsa telah dihantar ke Klinik Kesihatan Rantau Panjang untuk tindakan lanjut dan penemuan itu sudah dimaklumkan kepada keluarga si mati,” katanya.

Beliau berkata, kejadian terbaharu itu merupakan kes kedua membabitkan kehilangan nyawa akibat bencana banjir di Pasir Mas dan yang keempat bagi negeri Kelantan. – Bernama


Kerajaan laksana undi 18 dalam tempoh terdekat: Takiyuddin

KUALA LUMPUR, 17 Ramadan 1442H, Khamis – Kerajaan hari ini menegaskan bahawa kelayakan mengundi umur 18 tahun akan diusahakan agar dapat dilaksana dalam tempoh terdekat, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata komitmen terhadap perkara itu dibincangkan serta disahkan dalam Mesyuarat Kabinet semalam.

Katanya ketetapan itu jelas menunjukkan kerajaan beriltizam memberi peluang kepada golongan muda berumur 18 tahun menjadi pemilih pada Pilihan Raya Umum ke-15, mahupun dalam mana-mana pilihan raya kecil dan pilihan raya negeri.

“Kerajaan amat komited untuk melaksanakan umur kelayaan pengundi 18 tahun sebagaimana pindaan kepada peruntukan Perkara 119 Perlembagaan Persekutuan yang dipersetujui sebulat suara di Parlimen secara dwipartisan pada 2019.

“Susulan keputusan itu, Suruhanjaya Pilihan Raya (SPR) akan mengambil langkah segera untuk menyelesaikan beberapa perkara lagi berkaitan peruntukan undang-undang tertentu dan juga perkara teknikal termasuk memperkemas kini sistem perisian yang diperlukan,” katanya dalam kenyataan.

Takiyuddin berkata kerajaan juga yakin SPR sentiasa bersiap sedia untuk menguruskan proses pilihan raya dari segi logistik, sumber manusia serta penyesuaian prosedur operasi standard selaras dengan norma baharu pengendalian pilihan raya ekoran penularan COVID-19 di negara ini.

Pada 25 Mac lepas, SPR mengumumkan pendaftaran pemilih automatik dan kelayakan mengundi pada usia 18 tahun dijangka hanya mampu dilaksana selepas 1 Sept tahun depan, berikutan pelbagai kekangan dihadapi suruhanjaya itu berikutan pelaksanaan Perintah Kawalan Pergerakan (PKP) bagi mengekang penularan COVID-19 ketika ini. – Bernama


Kemusnahan di Gaza dan kepura-puraan kuasa besar

KUALA LUMPUR, 13 Rabiulakhir 1445H, Sabtu – Tindakan Israel mengebom Palestin dengan sewenang-wenangnya sejak konflik bermula Oktober lalu, sekali lagi menunjukkan ketidakmampuan dan kepura-puraan kuasa besar dan badan antarabangsa dalam menoktahkan kekejaman rejim zionis sama ada di Semenanjung Gaza mahupun di Tebing Barat.

Walaupun desakan daripada masyarakat awam dan pemimpin yang prihatin di seluruh dunia kian memuncak untuk memaksa rejim menghentikan segera pembunuhan ribuan orang awam yang tidak bersalah, namun situasi di Semenanjung Gaza dan Tebing Barat semakin teruk dari hari ke hari.

Prof Dr Mohd Mizan Mohammad Aslam dari Jabatan Hubungan Antarabangsa, Keselamatan dan Undang-undang di Universiti Pertahanan Nasional Malaysia berkata, Israel mesti bertanggungjawab atas semua pembunuhan yang dilakukan terhadap rakyat Palestin di Gaza.

“Tetapi kegagalan badan-badan dunia termasuk Pertubuhan Bangsa-Bangsa Bersatu dan Majlis Keselamatan PBB untuk mengambil tindakan tegas ke atas rejim itu, tidak mengutuk tindakan itu sebagai pembunuhan beramai-ramai, hanya memarakkan lagi jenayah keji mereka,” katanya.

Sikap tidak ambil kisah kuasa-kuasa besar dunia jelas dapat dilihat sejak dari awal. Pada Rabu, Majlis Keselamatan PBB gagal menerima pakai dua resolusi untuk menangani krisis kemanusiaan di Gaza.

Negara-negara yang prihatin terhadap nasib rakyat Palestin, termasuk Malaysia dan dunia Arab, meneruskan usaha itu di Sidang Khas Tergempar Perhimpunan Agung Pertubuhan Bangsa-Bangsa Bersatu pada Khamis, menyaksikan resolusi yang ditaja Jordan untuk gencatan senjata dan bantuan kemanusiaan tanpa halangan diterima pakai pada Jumaat dengan 120 undi menyokong.

Ini bukan kali pertama Palestin menghadapi malapetaka kemanusiaan akibat kekejaman Israel, maka penyelesaian yang berkekalan amat diperlukan.

Mizan berkata, dalam mencari penyelesaian, akar umbi kepada konflik itu perlu dikaji semula.

Apa yang paling penting di sini adalah untuk menghentikan pendudukan haram di Semenanjung Gaza dan Tebing Barat, merampas tanah milik penduduk Palestin, pencerobohan, penganiayaan dan pembunuhan rakyat Palestin di Gaza yang dilakukan oleh Israel mesti dihentikan.

“Konflik terkini yang tercetus itu berpunca akibat penindasan dan kekejaman rejim Israel terhadap Palestin dan rakyatnya yang sudah berlarutan sejak sekian lama menjangkau lebih tujuh dekad.

Jika isu itu tidak diselesaikan, percayalah ia akan berulang dari semasa ke semasa,” katanya.

Mizan berkata, semua pihak perlu menekan Israel supaya mematuhi perjanjian sempadan sebelum 1967 seperti yang digariskan oleh resolusi Pertubuhan Bangsa-Bangsa Bersatu dengan al-Quds (Baitulmaqdis) sebagai ibu negara Palestin.

Bagaimanapun, beliau ragu-ragu Israel yang menerima sokongan kuat daripada beberapa negara paling berkuasa akan berbuat demikian.

“Apabila Israel berterusan tidak mematuhi semua perjanjian itu, adakah anda fikir mereka berniat untuk berdamai dengan rakyat Palestin? Sudah tentu tidak.

“Keamanan bukanlah yang cuba dikejar Israel, mereka hanya bertindak sesuka hati mereka kerana tiada sebarang tindakan akan dikenakan terhadap mereka,” katanya.

Penganalisis itu berkata, konflik yang berpanjangan itu akan menjejaskan kestabilan di rantau berkenaan ketika iklim geopolitik semasa yang tidak menentu.

“Dengan penglibatan AS, ditambah dengan campur tangan Rusia dan Hizbullah, semua itu akan menyebabkan keadaan menjadi lebih kucar-kacir. Ini akan memberikan kesan buruk untuk rantau itu dan dunia,” katanya.

Beliau turut mencadangkan agar PBB mewujudkan zon bebas tentera bagi menjamin keamanan dan ketenteraman di kawasan itu.

“PBB mesti memainkan peranan penting dalam mewujudkan zon bebas tentera terutamanya di Baitulmaqdis Timur. Kita memerlukan PBB untuk membina zon penampan, meminta misi pengaman untuk masuk dan menyelia isu itu,” katanya.

Lebih 7,000 rakyat Palestin di Semenanjung Gaza dan Tebing Barat terbunuh, dengan 70 peratus daripadanya kanak-kanak, wanita dan warga emas manakala lebih 18,000 lagi cedera akibat serangan udara Israel sejak 7 Okt.

Wilayah yang dihuni kira-kira 2.3 juta penduduk itu, sering dirujuk sebagai penjara terbuka, kini terkepung sepenuhnya, dengan bekalan makanan, air, ubat-ubatan dan bahan api semakin kehabisan, manakala konvoi bantuan yang dibenarkan masuk ke Gaza setakat ini hanya mampu membawa sebahagian kecil barangan yang diperlukan. – Bernama


Jemaah haji Malaysia dapat pengiktirafan jemaah berdisplin

SEPANG, 20 Zulhijjah 1444H, Ahad – Operasi haji tahun ini yang melibatkan kuota penuh 31,600 jemaah haji Malaysia buat pertama kali dalam tempoh empat tahun, berjalan dengan lancar meskipun berdepan beberapa cabaran, kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Beliau berkata, antara cabaran yang dihadapi jemaah haji tahun ini ialah keadaan cuaca yang panas menjangkau 38 hingga 48 darjah Celsius, dan jumlah jemaah mencecah hampir dua juta orang mengerjakan haji di Tanah Suci.

Katanya, beliau bersyukur apabila kumpulan jemaah haji Malaysia mendapat pengiktirafan oleh Arab Saudi sebagai jemaah haji yang berdisiplin dan mempunyai sikap yang baik selain berilmu.

“Kerajaan Arab Saudi juga sekali lagi mengiktiraf Tabung Haji (TH) apabila TH menerima Anugerah Labbaitom bagi Kategori Kepuasan Tertinggi Dalam Perkhidmatan Yang Disediakan Oleh Pejabat Urusan Haji, yang telah saya terima daripada Menteri Haji dan Umrah Arab Saudi Dr Tawfiq Fawzan Al-Rabiah,” katanya.

Beliau berkata demikian kepada media ketika ditemui semasa menyambut kepulangan 350 jemaah haji Malaysia yang tiba di Lapangan Terbang Antarabangsa Kuala Lumpur (KLIA).

Kumpulan jemaah haji itu tiba pada pukul 9.55 malam menerusi penerbangan Saudia Airlines SV5610 yang berlepas dari Jeddah pukul 8 pagi (waktu Arab Saudi).

Sementara itu Mohd Na’im berkata, 70 pesakit masih dirawat di Pusat Rawatan TH di Makkah dan Hospital Arab Saudi, manakala sembilan orang jemaah haji meninggal dunia di Tanah Suci Makkah setakat hari ini, dan beliau bersama pengurusan kanan TH mengucapkan takziah kepada seluruh anggota keluarga jemaah haji yang telah meninggal dunia di Tanah Suci Makkah.

Katanya, pihak TH akan mengadakan mesyuarat penutupan dengan pelbagai kementerian dan agensi penyedia perkhidmatan haji di Arab Saudi bagi menilai semula tahap perkhidmatan dan kemudahan yang diberikan pada Musim Haji tahun ini.

Beliau berkata, antara isu yang akan dibincangkan ialah masalah berkaitan kemudahan di Mina, selain maklum balas yang diterima daripada jemaah haji, yang akan turut dibawa ke meja perbincangan.

Sementara itu Pengerusi Lembaga Tabung Haji Tan Sri Azman Mokhtar berkata TH akan terus melakukan penambahbaikan perkhidmatannya secara berterusan untuk memastikan kecemerlangan perkhidmatannya.

Beliau berkata, 25 inisiatif telah dapat dilaksanakan TH tahun ini, antaranya inisiatif program pendidikan kesihatan kepada jemaah haji melalui ‘Ziarah Rahmah’, Pusat Rawatan TH di Madinah dan perkhidmatan mesin ATM di penginapan jemaah haji Malaysia di Tanah Suci.

Sebanyak 98 penerbangan menggunakan pesawat Saudia dan AMAL by Malaysia Airlines akan membawa pulang kesemua jemaah haji Malaysia dan petugas-petugas haji secara berperingkat.

Penerbangan terakhir dijangka berlepas pada 31 Julai melalui Lapangan Terbang Antarabangsa Prince Mohammad bin Abdul Aziz di Madinah. – Bernama


Sultan Selangor bimbang pihak berdegil pulang ke kampung pada Aidiladha

BANGI, 9 Zulhijjah 1442H, Isnin – Sultan Selangor, Sultan Sharafuddin Idris Shah menzahirkan perasaan bimbang sekiranya masih ada pihak yang berdegil untuk pulang ke kampung di luar daerah sempena perayaan Aidiladha.

Menerusi perutusan sempena Hari Raya Aidiladaha, baginda mengambil kesempatan menasihati umat Islam agar menyambut perayaan itu di rumah masing-masing bagi mengelakkan penularan wabak COVID-19 yang tidak terkawal.

“Baginda masih berdukacita kerana perayaan umat Islam yang sepatutnya disambut dengan semangat kesatuan ummah bagi mengeratkan ukhwah ini, terpaksa diadakan dalam keadaan yang terhad dan waspada.

“Oleh itu, baginda menggesa orang Melayu Islam supaya mengukuhkan perpaduan dan teguh bersatu hati menuruti setiap perintah Allah SWT.

“…serta tidak mengadu domba dan bertelingkah mengenai isu-isu remeh yang tidak bermanfaat,” kata perutusan itu yang dimuatnaik menerusi laman Facebook Selangor Royal Office.

Dalam kenyataan sama, Sultan Selangor, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah berkenan menzahirkan ucapan Selamat Hari Raya Aidiladha 1442 Hijrah kepada seluruh umat Islam di negeri ini.

Baginda turut berharap sambutan kali ini diraikan dalam suasana sederhana dan setiap aktiviti membabitkan ibadah korban dilaksanakan mengikut prosedur operasi standard (SOP) yang ditetapkan oleh Jabatan Agama Islam Selangor (JAIS).

“Baginda mahu supaya umat Islam terus memanjatkan doa setiap kali selepas solat agar sekalian rakyat terus dilindungi dan dijauhkan daripada musibah wabak COVID-19 dan kematian,” katanya.


Serangan pada institusi raja ‘test water’ sebelum lebih ekstrem

BANGI, 13 Ramadan 1442H, Ahad – Pertubuhan-Pertubuhan Pembela Islam (PEMBELA) percaya tindakan pihak tertentu menyerang institusi raja akan berterusan, sebagai ‘test water’ ke atas sensitiviti rakyat terutama orang Melayu.

Sekiranya tindakan itu berjaya, mereka akan bertindak lebih ekstrem kerana tahu perubahan tidak berlaku secara radikal.

Ini berikutan dalam apa jua isu sebelum ini, mereka akan guna modus operandi yang sama.

Namun jika gagal, mereka akan ulangi kitaran yang sama sehingga kita mula berkompromi akan tahap sensitiviti kita kerana normalisasi dan emosi, kata Pengerusi PEMBELA, Haji Aminuddin Yahaya.

Beliau berkata demikian mengulas isu penahanan kartunis Fahmi Reza berhubung dakwaan satu hantaran berbaur penghinaan membabitkan Raja Permaisuri Agong, Tunku Hajah Azizah Aminah Maimunah Iskandariah di laman sosial lelaki itu.

Penahanan dibuat susulan laporan polis yang diterima berkaitan satu hantaran dibuat Fahmi Reza menggunakan akaun Facebook membabitkan Raja Permaisuri Agong.

Dilaporkan, beberapa pihak mengadakan solidariti ke atas aktivis berkenaan.

Haji Aminuddin menyifatkan solidariti beramai-ramai termasuk daripada golongan politikus terhadap penahanan itu adalah kemuncak kepada gerakan tersusun dalam menyerang institusi raja.

“Seperti dijangka, para pemimpin DAP akan tampil menjadi jaguh membela pelampau yang dikatakan ‘teraniaya’ ini.

“Apakah mereka 100 peratus ikhlas membela Fahmi Reza atau sebenarnya lebih kepada mahu membela naratif yang dibawa olehnya?,” soalnya.

Atas sebab itu, rakyat perlu melihat ‘blind spot’ yang dicipta oleh musuh agama, bangsa dan negara supaya tidak mudah menjadi bidak catur mereka.

“Pada masa sama, saya juga sangat berharap agar Raja-Raja kita dan seluruh kerabat dapat berhati-hati kerana mereka hanya menunggu sedikit sahaja ‘spark’ untuk mencetuskan isu.

“Memang ramai aktivis politik di luar sana beriman secara totok akan ideologi untuk menghapuskan sistem monarki di Malaysia ini,” katanya.


Israel isytihar kawasan Palestin sebagai tanah negara

HEBRON, 20 Rejab 1442H, Khamis – Negara haram Israel mengisytiharkan ratusan dunum tanah di kota Yatta di selatan Hebron, dekat Tebing Barat sebagai tanah milik mereka pada Rabu.

Media tempatan melaporkan, rejim pengganas Israel telah mengedarkan notis pemberitahuan yang menyatakan kawasan berkenaan sebagai ‘tanah negara’.

Notis berkenaan turut menyatakan tanah berkenaan diisytiharkan sebagai milik negara penjajah itu sejak tahun 1982.

Pegawai tempatan, Rateb al-Jabour berkata, tindakan rejim Israel itu adalah sebahagian daripada dasar pembersihan etnik terhadap penduduk Palestin di Masafer Yatta.

Tindakan itu menyebabkan tiga buah rumah serta sebuah bilik kediaman di kawasan Khiler al-Dabe turut diserbu pada Selasa. -Agensi


‘Jangan kecewakan akar umbi yang setia kepada parti’

BANGI, 14 Jamadilawal 1444H, Jumaat – Ahli Parlimen Sembrong, Datuk Seri Hishammuddin Hussein akan terus melangkah ke hadapan berjuang dan enggan menuding jari menyalahkan sesiapa mahupun parti.

Menerusi hantaran di Facebook, Bendahari Agung Barisan Nasional (BN) itu berkata, beliau adalah seorang pejuang dan akan tetap istiqamah dalam perjuangannya bersama UMNO.

“Sejak keputusan PRU15, saya kini mempunyai lebih banyak masa untuk terus menyumbang kepada perjuangan tanpa berada dalam Kabinet. Buat rakan-rakan pimpinan khasnya daripada BN yang menganggotai Kabinet, saya ucapkan selamat maju jaya.

“Saya tahu kerajaan baru ini harus menangani dan menyelesaikan pelbagai isu serta cabaran yang amat mendesak demi rakyat dan negara.

“Antaranya, kos sara hidup dan kedudukan ekonomi semasa. Saya mendoakan agar segala ikhtiar oleh mereka yang diberikan amanah serta tanggungjawab, dipermudahkan,” katanya.

Dalam pada itu, Hishammuddin memaklumkan beliau sedang mengkaji dan meneliti keputusan bagi kerusi Parlimen Padang Serai dan Dewan Undangan Negeri (DUN) Tioman untuk melihat mood serta sentimen rakyat terhadap sokongan yang diberikan.

Katanya, penting untuk memahami dinamik sokongan tersebut terutama dalam mengusahakan kelangsungan dan masa depan parti.

“Apatah lagi, ia banyak bergantung kepada ahli-ahli akar umbi yang selama ini setia kepada perjuangan serta penerimaan rakyat terhadap BN.

“Ini mesti diberi perhatian, kerana saya percaya dalam perjuangan jangan sesekali kecewakan mereka yang selama ini setia kepada parti,” katanya.

Dalaman UMNO terus tegang, terbaharu tiga pemimpin bahagian dipecat serta-merta antaranya kerana lantang mengkritik Presiden, Datuk Seri Ahmad Zahid Hamidi.


Produk soya guna logo halal palsu

TELUK INTAN, 9 Zulhijjah 1444H, Rabu – Seorang pemilik premis di kawasan Hutan Melintang dilaporkan menggunakan logo halal palsu pada produk susu kacang soya keluarannya, serta mengubah suai premis kediaman menjadi tempat memproses makanan dan minuman.

Serbuan oleh Pejabat Kementerian Perdagangan Dalam Negeri dan Kos Sara Hidup (KPDN), Pejabat Kesihatan Daerah Hilir Perak dan Majlis Perbandaran Teluk Intan menerusi Ops Logo Halal Palsu pada jam 11 pagi semalam berjaya membongkar kegiatan haram di premis tersebut.

Ketua Pegawai Penguat kuasa Pejabat KPDN Perak, Mohamed Aznanshah Khalid, berkata, operasi ini adalah hasil risikan pihaknya selama beberapa hari di kawasan berkenaan.

Beliau berkata, hasil pemeriksaan mendapati terdapat susu kacang soya yang sudah siap diproses dan dibotolkan disyaki menggunakan logo halal palsu untuk diedarkan ke kedai runcit di sekitar Teluk Intan.

“Premis kediaman berkenaan disyaki beroperasi menggunakan logo halal tanpa perakuan dan kebenaran Jabatan Kemajuan Islam Malaysia (Jakim).

“Semakan awal Bahagian Pensijilan Halal, Jabatan Agama Islam Ipoh turut mengesahkan mereka tidak diberikan sebarang pensijilan atau kebenaran untuk menggunakan logo halal pada produknya.

“KPDN Teluk Intan bertindak menyita 170 botol susu kacang soya dan 4,300 unit label yang mempunyai logo halal. Seorang lelaki berusia 58 tahun yang dipercayai pemilik perniagaan turut ditahan,” katanya dalam kenyataan.

Anggaran nilai rampasan keseluruhan berjumlah RM1,182.50.

Dalam pada itu, Mohamed Aznanshah turut menggesa agar pihak industri yang terbabit berhenti mengelirukan pengguna dengan sijil dan logo halal tanpa kebenaran atau palsu bagi melariskan jualan.

“Orang awam juga dinasihatkan memilih premis dan produk yang ada sijil halal yang sah dengan melayari www.halal.gov.my,” katanya.

Kes disiasat mengikut Perintah Perihal Dagangan (Perakuan dan Penandaan Halal) 2011.


Pakatan baharu Anwar satu perjudian prinsip

BANGI, 22 Safar 1442H, Sabtu – Polemik perubahan kuasa susulan dakwaan Presiden PKR, Datuk Seri Anwar Ibrahim memiliki sokongan majoriti Ahli Parlimen mencetuskan tanda tanya berkenaan prinsip dan perjuangan pemimpin veteran itu.

Seperti diketahui ramai, perjuangan politik bekas Timbalan Perdana Menteri itu selama ini berpaksikan kepada menolak amalan rasuah dan gejala salah guna kuasa.

Persoalan kini, apakah Ahli Parlimen Port Dickson berkenaan sanggup menggadaikan perjuangannya semata-mata mahu menjalin kerjasama dengan pemimpin UMNO yang terpalit dengan kesalahan rasuah dan salah guna kuasa.

Amir Ikatan Muslimin Malaysia (ISMA), Ustaz Abdullah Zaik Abdul Rahman berkata, jika perkara tersebut berlaku maka terkuburlah prinsip yang diperjuangkan oleh Anwar sejak sekian lama.

Tegas beliau, apa yang pasti, segala tindak tanduk Anwar dan UMNO selepas ini membuka mata rakyat tentang hipokrasi politik mereka.

“Isu ini bukan berkaitan Anwar sahaja, sebaliknya ia melibatkan sikap UMNO juga. Langkah Anwar ini menimbulkan persoalan besar tentang prinsip dan maruah.

“Bagaimana Anwar yang selama ini menolak rasuah dan salah guna kuasa sebagai landasan perjuangan politiknya kini menerima UMNO dan pemimpinnya yang sedang didakwa atas tuduhan rasuah dan salah guna kuasa di mahkamah.

“Adakah ini bermakna Anwar sanggup gadai prinsip yang akhirnya membebaskan Najib, Zahid dan mereka yang dituduh rasuah dan salah guna kuasa,” katanya dalam kenyataan, hari ini.

Mengulas lanjut, Abdullah Zaik turut mempersoalkan adakah Anwar akan mencampuri urusan kehakiman selepas ini?

“Kalau begitu di mana prinsip ketelusan, integriti dan pemisahan kuasa. Anwar akan kuburkan segala prinsip perjuangannya bila berkomplot dengan UMNO,” dakwanya.

Dalam perkembangan sama, Abdullah Zaik menempelak, konsep perjuangan UMNO yang kononnya selama ini membela orang Melayu dan agama Islam sebagai satu pembohongan.

Katanya, ini selepas parti berteraskan Melayu itu dilihat akan menjalinkan kerjasama dengan Anwar dan DAP yang selama ini mereka musuhi.

“Bagi UMNO…lantang isytihar no DAP, no Anwar kini akan berkerjasama dengan Anwar dan DAP kerana nak selamatkan beberapa pimpinan UNNO yang dituduh di mahkamah dan tamakkan kedudukan dan kuasa, UMNO akan korbankan prinsip-prinsip mereka sendiri.

“Ini akan membenarkan dakwaan bahawa perjuangan Melayu dan Islam selama ini bohong belaka. Kiblat sebenarnya hanya kuasa dan kekayaan,” dakwanya lagi.


Johor negeri paling terkesan akibat penutupan sempadan: Muhyiddin

JOHOR BAHRU, 2 Syaaban 1443H, Sabtu – Johor merupakan negeri yang paling terkesan akibat langkah kerajaan menutup sempadannya, menjejaskan kelangsungan hidup penduduk rakyat negeri itu yang berulang-alik bekerja di republik jiran itu sebelum ini.

Pengerusi Majlis Pemulihan Negara Tan Sri Muhyiddin Yassin berkata, kira-kira 300,000 penduduk Johor yang berulang-alik ke Singapura hilang punca pendapatan, akibat langkah penutupan sempadan itu.

“Saya tidak tahu apa terjadi dengan mereka sekarang. Adakah mereka berhadapan cabaran besar untuk meneruskan hidup dan meletakkan makanan ke atas meja mereka.

“Ini merupakan satu masalah yang perlu kita tangani,” kata bekas perdana menteri itu dalam Majlis Sesi Dialog Menteri-Menteri Ekonomi bersama Pengerusi MPN, hari ini.

Menurut Muhyiddin lagi, pembukaan sempadan akan membawa kemasukan lebih dari 28 juta pelancong asing ke negara ini, dan membolehkan negara meraih lebih dari RM80 bilion pendapatan dari sektor berdaya maju itu.

Terdahulu, MPN mencadangkan sempadan negara dibuka sepenuhnya seawal 1 Mac tanpa keperluan kuarantin wajib.

Namun, Kementerian Kesihatan dilaporkan masih dalam proses akhir untuk memuktamadkan prosedur operasi standard (SOP) bagi pembukaan sempadan negara, sebelum mendapat persetujuan dari Jemaah Menteri. – Bernama


Gagal jaga jarak fizikal antara kesalahan utama PKP dicatat

KUALA LUMPUR, 18 Jamadilakhir 1442H, Ahad – Kegagalan menjaga jarak fizikal, percubaan melakukan perjalanan ke luar daerah dan negeri tanpa persetujuan, dan tidak memakai pelitup muka adalah antara kesalahan utama rakyat Malaysia, yang sekali gus menyebabkan mereka ditahan, semalam.

Secara keseluruhan, 578 individu didapati melanggar pelbagai prosedur operasi standard (SOP) Perintah Kawalan Pergerakan (PKP) pada hari Sabtu.

Menteri Kanan (Kluster Keselamatan), Datuk Seri Ismail Sabri Yaakob dalam satu kenyataan berkata, 525 pesalah dikenakan kompaun dan 53 yang lain direman.

Katanya, 108 ditahan kerana gagal menjaga jarak fizikal, 90 kerana cuba melakukan perjalanan antara daerah dan negeri tanpa persetujuan, 78 kerana gagal memakai pelitup muka, 68 kerana melakukan aktiviti di tempat hiburan, 56 kerana gagal memberikan log pelawat dan selebihnya ditahan atas kesalahan berkaitan SOP yang lain.

“Semalam, Pasukan Petugas Operasi Pematuhan, yang diketuai oleh polis, melakukan 59,692 pemeriksaan di seluruh negara mengenai pematuhan SOP,” katanya, hari ini.

Ismail Sabri berkata, pasukan petugas, yang diketuai Polis Diraja Malaysia, terdiri daripada 2,849 pasukan dengan 11,469 anggota melakukan pemeriksaan di 4,222 pasar raya, 5,092 restoran, 1,612 penjaja, 3,568 bank dan 586 pejabat kerajaan.

“Pasukan petugas juga memeriksa 1,088 terminal pengangkutan darat, 299 terminal air dan 78 lapangan terbang di negara ini,” katanya.

Mengenai Ops Benteng, Menteri Pertahanan Kanan itu berkata, 537 sekatan jalan raya telah dilaksanakan di seluruh negara dan anggota penguat kuasa menahan 40 pendatang tanpa izin yang melintasi sempadan negara.

Ismail Sabri juga mengatakan Kementerian Sumber Manusia, yang mengawasi pemeriksaan wajib program pekerja asing, telah melakukan 8,028 ujian ke atas pekerja asing, di mana 47 daripadanya didapati positif.

“Secara kumulatif, pada 1 Disember tahun lalu 259,129 orang asing yang diambil oleh 10,741 majikan telah diuji.

“Dari jumlah yang diuji, 4,782 orang disahkan positif COVID-19 sementara selebihnya 254,347 didapati negatif,” kata Ismail Sabri.

Katanya, ujian itu dilakukan sebagai sebahagian arahan kerajaan terhadap pekerja asing, terutama di enam negeri dan wilayah persekutuan, iaitu Selangor, Negeri Sembilan, Pulau Pinang, Sabah, Kuala Lumpur dan Labuan, untuk menjalani ujian saringan.

Sebanyak 890 klinik juga mengambil bahagian dalam program saringan ini untuk warga asing di seluruh negara.


Pesawat ringan mendarat cemas di Lebuh Raya PLUS dekat Sedenak

KULAI, 6 Rabiulakhir 1442H, Ahad – Sebuah pesawat ringan jenis Beechcraft Bonanza F35 mendarat cemas di laluan kecemasan di Km47.8 Lebuhraya Utara-Selatan arah selatan, di Sedenak, dekat Kulai, pagi tadi, selepas mengalami kerosakan enjin.

Ketua Polis Daerah Kulai Supt Tok Beng Yeow berkata, kejadian berlaku pada 11.05 pagi ketika pesawat dikendalikan juruterbang Dr Yang Kuang Ying, 52, dan pembantu juruterbang Saleehullah Abdul Majid, 41, kedua-duanya rakyat Singapura, sedang melakukan penerbangan bagi melengkapkan rekod penerbangan rutin.

“Mereka berlepas dari Lapangan Terbang Seletar, Singapura pada 10.50 pagi ke Lapangan Terbang Batu Berendam, Melaka.

“Kejadian kegagalan enjin pesawat kemudian berlaku pada 11.05 pagi ketika mereka dalam perjalanan pulang, iaitu ketika di kawasan Simpang Renggam, pada ketinggian 5,000 kaki,” katanya kepada pemberita di Ibu Pejabat Polis Daerah Kulai, di sini hari ini.

Tok berkata, kejadian menyebabkan juruterbang berpengalaman 12 tahun dengan rekod penerbangan 480 jam dan pembantunya itu membuat keputusan mendarat cemas sebelum berjaya mendaratkan pesawat terbabit tanpa menyebabkan kerosakan pada pesawat mahupun kecederaan ke atas mereka.

Beliau berkata, berdasarkan keterangan juruterbang itu, pesawat tersebut dimilikinya dan mereka mendapat kebenaran daripada Jabatan Penerbangan Awam (DCA) untuk melakukan penerbangan rutin berkenaan tanpa memerlukan surat rentas negara.

“Mereka sebenarnya telah berjaya melakukan penerbangan pusingan pertama pada awal pagi tadi ke lokasi sama, dan kejadian kegagalan enjin pesawat itu berlaku ketika pusingan kedua penerbangan, iaitu dalam penerbangan balik dari Lapangan Terbang Batu Berendam ke Lapangan Terbang Seletar,” katanya.

Menurut Tok, kes berkenaan diserahkan kepada DCA untuk siasatan lanjut.

Sementara itu, Ketua Balai Bomba dan Penyelamat Renggam Penolong Penguasa Bomba, Asyraf Nur Mohd Yusoff berkata pihaknya menerima panggilan kecemasan daripada PLUS Ronda dan polis trafik Kulai berhubung perkara tersebut sebelum 10 anggota dan sebuah jentera digegaskan ke lokasi.

Asyraf Nur berkata, ketika tiba di lokasi pada 11.32 pagi, terdapat sebuah pesawat ringan telah membuat pendaratan cemas di laluan kecemasan di sebelah kiri lebuh raya berkenaan sehingga menyebabkan berlaku kesesakan jalan raya.

“Hasil pemeriksaan mendapati pesawat tersebut tidak mengalami kebakaran manakala dua juruterbang tersebut tidak mengalami sebarang kecederaan.

“Tindakan awal yang kita ambil bersama anggota polis ialah membantu menolak pesawat ringan tersebut yang menghalang laluan sebelah kiri lebuh raya berkenaan dari laluan kecemasan tempat mendarat ke kawasan lapang atas rumput (kira-kira 100 meter) di tepi lebuh raya bagi memastikan kelancaran aliran trafik,” katanya. – Bernama


Jakim syor modul kurikulum khas latih guru bimbing mualaf

BANGI, 19 Muharram 1443H, Sabtu – Sudah tiba masa pendidikan formal mualaf dimajukan lebih sistematik bagi menyokong kelestarian penghayatan Islam saudara baharu dengan bahasa yang difahami.

Selaras itu, Jabatan Kemajuan Islam Malaysia (Jakim) menyarankan pembangunan suatu modul kurikulum khas bagi melatih guru yang terlibat dalam membimbing mualaf di negara ini.

Timbalan Ketua Pengarah (Operasi) Jakim, Datuk Dr Sirajuddin Suhaimee berkata, Institut Pengajian Islam dan Dakwah Sabah (Ipdas) boleh memainkan peranan menjayakan misi itu.

“Saya percaya program pndidikan guru mualaf dapat melahirkan tenaga kerja mahir sama ada peringkat sijil atau diploma untuk mengangkat imej martabat usaha dakwah ini,” katanya seperti dilapor media tempatan, hari ini.

Beliau terdahulu berucap merasmikan majlis penutup Konvensyen Pendidikan Tinggi Islam Mualaf di Malaysia 2021 anjuran Ipdas, secara maya hari ini.

Sirajuddin berkata, usaha berterusan pendakwah itu penting kerana setiap tahun dianggarkan lebih 10,000 orang memeluk Islam di negara ini yang memerlukan bimbingan.

Justeru, menjadi tanggungjawab pelbagai pihak termasuk pertubuhan bukan kerajaan (NGO) untuk bergabung dalam pendidikan mualaf, katanya.

Beliau berkata, ini juga demi memastikan aspek pengurusan dan bimbingan dilaksanakan secara berstruktur dengan melahirkan seramai mungkin asatizah dalam kalangan Cina, Iban, Dusun dan lain-lain.

Malah katanya, penggunaan bahasa yang sama dengan golongan mualaf tidak fasih berbahasa Melayu, adalah suatu kelebihan dan mampu meningkatkan keberkesanan pengajaran.


Thailand rekod 45 hari tanpa jangkitan tempatan

BANGKOK, 18 Zulkaedah 1441H, Jumaat – Thailand mencatatkan sifar kes baharu tempatan COVID-19 bagi tempoh 45 berturut-turut, dan pihak berkuasanya sedang meningkatkan kawalan sempadan bagi mengekang kemasukan pekerja asing secara haram, yang dijangka meningkat disebabkan permintaan tinggi selepas kerajaan Thailand membenarkan operasi pelbagai sektor perniagaan dalam negara disambung semula.

Jurucakap Pusat Pentadbiran Situasi COVID-19 (CCSA) Thaweesilp Wissanuyothin menggesa para majikan supaya menggunakan saluran yang sah dalam pengambilan pekerja asing untuk bekerja dengan mereka, dalam usaha membendung penularan COVID-19.

“Beberapa pusat pemeriksaan akan dibangunkan bagi menyekat kehadiran pendatang tanpa izin daripada memasuki negara dalam usaha mengawal penularan COVID-19,” katanya pada sesi taklimat harian COVID-19 di sini hari ini.

Sementara itu Ketua Biro Imigresen Lt Jen Pol Sompong Chingduang berkata lebih 3,000 pendatang tanpa izin ditahan minggu lepas semasa cuba memasuki negara menerusi saluran yang tidak sah.

“Perdana Menteri Jen Prayuth Chan o-cha mengarahkan telah Jabatan imigresen dan agensi-agensi keselamatan lain untuk meningkatkan kawalan sempadan,” katanya.

Thailand melaporkan lima kes baharu COVID-19 dalam tempoh 24 jam lepas, semuanya melibatkan rakyat Thailand yang baru kembali dari luar negara, dan sedang menjalani tempoh kuarantin 14 hari kawasan penginapan yang disediakan, menjadikan jumlah positif di negara itu kini menjangkau 3,202 kes.

Thaweesilp berkata, tiada kematian dilaporkan dalam tempoh yang sama, menjadikan jumlah kematian kekal 58.

Beliau berkata, empat daripada kes terbaru melibatkan pesakit berumur antara 38-54 tahun yang baru kembali dari Emiriah Arab Bersatu (UAE) manakala satu lagi adalah pelajar berumur 22 tahun yang baru kembali dari Mesir.

Sehingga kini 3,085 pesakit telah sembuh dan dibenarkan keluar dari hospital manakala 59 lagi masih dirawat. – Bernama


Pastikan cadangan GEG bukan sekadar tindakan populis: Pemuda BERJASA

Oleh Athirah Huda Zalhe

BANGI, 28 Zulhijjah 1443H, Khamis – Selain memastikan mendapat sokongan pelbagai pihak, kerajaan juga perlu serius dan komited merealisasikan cadangan Generational Endgame atau Generasi Penamat (GEG) supaya matlamat bebas rokok untuk kumpulan sasarnya tercapai.

Meskipun Pemuda BERJASA menyokong penuh cadangan GEG, idea besar itu masih dibimbangi sekadar tindakan ahli politik populis untuk memenangi sokongan rakyat semata-mata.

Bagaimanapun, demi masa depan generasi muda di negara ini, usaha itu adalah peranan yang seharusnya dimainkan oleh pemimpin, kata Ketua Pemuda BERJASA, Ustaz Fahmi Bazlan.

“Saya yakin idea besar ini bakal mendapat tentangan dan kecaman daripada perokok dan penghisap vape tegar di kalangan masyarakat.

“Ini kerana rokok telah menjadi sebahagian industri dalam negara yang mempunyai pasaran sangat meluas.

“Tambahan pula, tabiat merokok adalah dikategorikan sebagai ketagihan yang memerlukan program pemilihan dan diletakkan di bawah program rawatan di Kementerian Kesihatan (KKM),” katanya kepada Ismaweb.net, hari ini.

Sekalipun begitu, beliau berkata, Pemuda BERJASA tetap menyokong usaha KKM itu, termasuk Rang Undang-Undang Kawalan Tembakau dan Merokok yang telah dibentangkan untuk bacaan pertama di Dewan Rakyat, semalam.

Rang undang-undang itu antara lain bertujuan untuk mengharamkan merokok dan melarang pemilikan produk tembakau serta vape oleh mereka yang dilahirkan selepas tahun 2007 selaras dengan matlamat GEG.


Britain catat kematian COVID-19 tertinggi sejak Februari tahun lalu

LONDON, 16 Jamadilakhir 1443H, Rabu – Britain telah merekodkan 438 kematian baharu akibat COVID-19, jumlah harian tertinggi sejak Februari lalu, apabila varian Omicron merebak dengan pantas ke seluruh Eropah.

Angka semalam menyaksikan 94,432 lagi jangkitan direkodkan di seluruh United Kingdom (UK). Pada hari Isnin, UK telah melaporkan 84,249 kes COVID-19 dan 85 kematian.

Lonjakan itu berlaku ketika negara ini mempertimbangkan langkah-langkah longgar untuk diperkenalkan bagi mengurangkan penyebaran varian Omicron yang bergerak pantas.

Kerajaan sedang mempertimbangkan untuk menghapuskan sekatan pandemik yang masih ada, termasuk bekerja dari rumah dan penggunaan pasport vaksin.

Secara keseluruhan, Britain telah melaporkan 152,513 kematian akibat COVID-19, angka kematian ketujuh tertinggi di dunia, dengan Perdana Menteri, Boris Johnson mengalami tekanan hebat terhadap pengendalian wabak itu.

Perkembangan itu juga berlaku ketika parti pembangkang meningkatkan tekanan kepada Johnson untuk melepaskan jawatan susulan skandal parti Downing Street.

Sementara yang lain meningkatkan tekanan kepada rakan sekerja untuk menyerahkan surat tidak percaya kepada Perdana Menteri. – Agensi


Tolak parti politik tak semenggah

BANGI, 17 Jamadilawal 1442H, Jumaat – Kemelut politik yang berlaku dalam kerajaan negeri di Perak sebelum ini wajar dijadikan pengajaran kepada rakyat terutamanya orang Melayu dalam memilih wakil pada pilihan raya kelak.

Serentak itu, Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman menyarankan orang Melayu untuk mengenal pasti parti politik yang tidak semenggah dengan menjatuhkan kerajaan Sultan di Perak.

Penduduk majoriti itu juga digesa memilih calon muslim yang berwibawa dalam Pilihan Raya Umum ke-15 (PRU15) akan datang.

“Permainan UMNO mempermainkan sebuah kerajaan negeri, minda rakyat, kerajaan sultan bermula apabila Datuk Seri Dr Ahmad Zahid Hamidi kata bukan nak jatuhkan PN tapi tukar MB.

“Kemudian berunding pula dengan DAP kemudian akhir sekali mohon maaf kepada PN seolah-olah kerajaan negeri tidak berharga di sisi pemimpin UMNO ini, kerajaan Sultan ini tidak berharga,” katanya menerusi video ringkas disiarkan BERJASA.

Mengulas lanjut katanya, secara logik UMNO perlu memohon maaf kepada Sultan tetapi ironiknya PAS pula yang memohon maaf.

“Entah apa-apa cacamerba habis. Saya nak sebut akhir sekali rakyat Malaysia terutamanya orang Melayu mengambil pengajaran.

“Pasti betul-betul muka ini, perangai mana-mana parti yang tidak semenggah. PRU15 nanti kita pilih calon muslim yang berwibawa,” katanya.

Terdahulu, krisis pembentukan kerajaan Perak tercetus selepas Menteri Besarnya, Datuk Seri Ahmad Faizal Azumu gagal memperoleh sokongan dalam usul keyakinan ahli Dewan terhadap Menteri Besar dalam persidangan Dewan Undangan Negeri (DUN).

Dalam undian terhadap usul yang dibawa Datuk Abd Manap Hashim (BN-Pengkalan Baru) itu, Ahmad Faizal dari BERSATU hanya mendapat 10 undi berbanding 48 menolak manakala satu berkecuali.

Berikutan itu, Ahmad Faizal meletak jawatan sebagai Menteri Besar Perak bersama-sama seluruh barisan Ahli Majlis Mesyuarat Kerajaan Negeri.

Kemudian, Ahli Dewan Undangan Negeri (ADUN) Kota Tampan Datuk Saarani Mohamad mengangkat sumpah jawatan sebagai Menteri Besar Perak Ke-14 selepas mendapat perkenan Sultan Nazrin Shah.


113 rakyat Malaysia terkandas di Oman selamat tiba di tanah air

BANGI, 24 Zulkaedah 1441H, Khamis – Seramai 113 rakyat Malaysia yang terkandas di Kesultanan Oman akibat pandemik COVID-19 selamat tiba di tanah air, awal hari ini, menurut Wisma Putra.

Kementerian Luar Negeri berkata, ke semua mereka tiba di Lapangan Terbang Antarabangsa Kuala Lumpur (KLIA) jam 12.55 pagi ini, menerusi penerbangan sewaan khas Malindo Air.

Katanya, kepulangan kumpulan kedua rakyat Malaysia ini termasuk 54 orang yang menyuarakan masalah mereka menerusi media sosial kerana kehilangan punca pendapatan selama hampir empat bulan terkandas akibat penangguhan operasi di negara berkenaan.

Kementerian itu berkata, kepulangan mereka dimudah cara oleh Kedutaan Besar Malaysia di Muscat, Oman dengan kos pembiayaan tiket ditanggung sepenuhnya secara persendirian.

“Kementerian Luar Negeri ingin merakamkan penghargaan kepada kerajaan Kesultanan Oman yang telah membantu dalam usaha kepulangan rakyat Malaysia ke tanah air.

“Perwakilan-perwakilan Malaysia di luar negara akan meneruskan pemantauan situasi semasa serta bekerjasama dengan pihak berkuasa tempatan dalam usaha memberi bantuan sewajarnya kepada rakyat Malaysia yang terkesan dengan pandemik COVID-19,” katanya dalam kenyataan, hari ini.


Ikon Kristian di Hagia Sophia ditutup ketika umat Islam solat

ISTANBUL, 22 Zulkaedah 1441H, Selasa – Mosaik yang menonjolkan ikon-ikon agama Kristian di Hagia Sophia akan ditutup dengan tirai atau laser ketika umat Islam menunaikan solat di masjid itu, kata jurucakap Parti Keadilan dan Pembangunan (AKP), Omar Celik.

Beliau berkata, ikon-ikon berkenaan akan dibuka semula kepada pengunjung pada waktu lain, selain bangunan bersejarah itu dibenarkan masuk secara percuma.

Minggu lalu, Mahkamah Tinggi Turki memutuskan bahawa penukaran tapak Byzantine abad keenam menjadi muzium pada tahun 1934 adalah tidak sah.

Presiden Turki, Recep Tayyip Erdogan mengisytiharkan bangunan itu kini menjadi masjid dengan solat pertama dibenarkan dalam tempoh dua minggu lagi.

Langkah itu menerima kritikan antarabangsa, termasuk Amerika Syarikat (AS) dan Russia, manakala UNESCO sedang mengkaji status struktur Tapak Warisan Dunia berkenaan.

Menteri Luar Negeri Turki, Mevlut Cavusoglu berkata, Ankara terkejut dengan reaksi UNESCO berhubung perkara itu, dan memaklumkan akan berbincang lanjut dengan badan itu berhubung langkah selanjutnya mengenai Hagia Sophia.

Tapak bersejarah itu dibina pada 1,500 tahun lalu sebagai katedral Kristian Ortodoks, sebelum ditukarkan menjadi masjid setelah penaklukan kerajaan Uthmaniyyah pada tahun 1453.

Pada tahun 1934, Hagia Sophia menjadi muzium dan kini diiktiraf sebagai tapak Warisan Dunia UNESCO.

Umat Islam di Turki sudah sekian lama meminta Hagia Sophia ditukar kembali kepada masjid tetapi anggota pembangkang sekular menentang perkara itu. – Agensi


Proton pertingkat bantuan dengan diskaun lebih tinggi untuk mangsa banjir

KUALA LUMPUR, 25 Jamadilawal 1443H, Khamis – Proton menawarkan pakej bantuan pelanggan yang dipertingkat bagi meringankan beban kewangan mereka untuk membaiki kenderaan yang rosak akibat banjir menerusi diskaun 50 peratus bagi alat ganti terpilih untuk semua model kecuali Proton X50 dan Proton X70.

Pakej baharu yang ditambah baik itu turut merangkumi servis tunda serta pembersihan luar dan ruang enjin secara percuma, selain diskaun caj buruh yang ditingkatkan kepada 25 peratus untuk semua model kenderaan.

Ketua Pegawai Eksekutif Proton Edar Roslan Abdullah berkata, sehingga kini, pusat servis Proton telah menerima kira-kira 600 kenderaan dan lebih banyak kenderaan dijangka tiba pada hari dan minggu akan datang.

“Proton amat bersimpati dengan nasib mangsa banjir baru-baru ini berikutan kebanyakannya terdiri daripada kumpulan B40.

“Sehubungan itu, kami telah meningkatkan lagi pakej bantuan untuk meringankan beban kewangan mereka,” katanya.

Bagi pemilik Proton X50 dan Proton X70, diskaun untuk alat ganti terpilih telah dinaikkan kepada 25 peratus berbanding 20 peratus seperti diumumkan sebelum ini.

Pelanggan yang diinsuranskan bawah Program Insurans Proton layak menerima bayaran bantuan banjir sebanyak RM1,000. Tawaran bantuan ini boleh didapati daripada pengedar 3S/4S Proton terpilih dan tertakluk kepada terma dan syarat.

“Selain pakej bantuan, Proton juga berunding dengan pihak bank untuk membenarkan pelanggan membuat bayaran secara ansuran melalui kad kredit bagi pembayaran bil. Ini akan membantu dari segi aliran tunai mereka kerana tidak dikenakan bayaran faedah dan tidak perlu membuat bayaran penuh secara sekali gus,” katanya.

Pada 22 Dis lepas, Proton dalam kenyataan mengumumkan bantuan kepada semua pemilik model Proton yang mengalami kerosakan kereta akibat banjir baru-baru ini dengan menawarkan diskaun 20 peratus bagi alat ganti tertentu serta diskaun 20 peratus untuk caj buruh kepada pelanggan yang telah membuat laporan polis berhubung insiden itu.

Dalam kenyataan itu juga, syarikat pengeluar kereta itu berkata ia akan menanggung caj tunda sehingga RM200 dan caj pembersihan bahagian luar serta ruang enjin sebanyak RM100.

Pelanggan boleh menghubungi talian pelanggan Proton di 1-800-88-8398 untuk keterangan lanjut.  – Bernama


2 individu ditahan tipu tawaran pakej vaksin COVID-19

BANGI, 6 Zulkaedah 1442H, Khamis – Dua individu masing-masing seorang lelaki dan wanita ditahan kerana dipercayai terbabit dengan penjualan pakej-pakej vaksin COVID-19.

Penahanan dua suspek warga tempatan itu dibuat selepas polis menerima laporan daripada seorang pegawai perubatan yang mendakwa mengenai kewujudan tawaran pakej vaksin COVID-19 yang dijual pada harga RM450 untuk warganegara Malaysia dan RM800 bagi warga asing.

Pengarah Jabatan Siasatan Jenayah Komersil, Datuk Mohd Kamarudin Md Din berkata, kedua-dua suspek direman selama dua hari bagi membantu siasatan mengikut Seksyen 420/511 Kanun Keseksaan.

“Berdasarkan siasatan awal, suspek membuat penawaran pakej vaksin tersebut melalui laman sosial Facebook dan panggilan telefon.

“Pelanggan yang berminat akan didaftarkan ke dalam Program Vaksinasi COVID-19 Selangor (SCVP) melalui aplikasi Selangkah,” katanya dalam kenyataan, hari ini.

Beliau berkata, mana-mana pembeli yang berminat untuk mendaftar melalui mereka akan diletakkan dalam senarai menunggu dan pembayaran hanya perlu dibuat oleh pembeli setelah nama tersenarai sebagai penerima vaksin melalui aplikasi Selangkah.

Katanya, suspek mendakwa kira-kira 30 orang telah dihubungi berkenaan pakej vaksinasi itu dan 10 peratus menyatakan minat untuk membeli pakej yang ditawarkan.

“Semakan lanjut mendapati, sehingga kin pendaftaran program SCVP hanya dihadkan kepada syarikat sahaja dan masih belum dibuka kepada individu persendirian.

“Dalam usaha membendung kegiatan penipuan berkenaan vaksin COVID-19, pihak polis menggesa orang ramai untuk sentiasa peka dan cakna dengan inisiatif vaksinasi yang sedang dilaksanakan oleh pihak kerajaan,” katanya.

Orang ramai juga dinasihatkan untuk menyalur sebarang maklumat berkenaan penipuan penjualan vaksin COVID-19 kepada polis supaya tindakan dapat dilaksanakan.

“Kealpaan kita dalam program dan inisiatif yang sedang dilaksanakan ini boleh dimanipulasi oleh sindiket penipuan yang menangguk di air keruh dan menjana keuntungan mudah,” katanya.


New Zealand isytihar darurat akibat Taufan Gabrielle

WELLINGTON, 23 Rejab 1444H, Selasa – Kerajaan New Zealand mengisytiharkan darurat di seluruh pulau utara negara itu pada Selasa berikutan Taufan Gabrielle.

Menteri Pengurusan Darurat, Kieran McAnulty berkata, keputusan itu bagi membolehkan kerajaan menyokong enam wilayah yang dikuatkuasakan darurat dan menyediakan bantuan tambahan.

Negara itu dilanda hujan lebat berterusan sehingga menyebabkan banjir, memaksa penduduk berpindah di kala jalan raya terpaksa ditutup dan bekalan elektrik terputus.

Perintah darurat itu terpakai kepada bandar terbesar di New Zealand iaitu Auckland serta wilayah Northland, Tairawhiti, Bay of Plenty, Waikato dan Hawke’s Bay.

Perdana Menteri New Zealand, Chris Hipkins diberi taklimat mengenai pengisytiharan darurat di Auckland, selepas ribut melanda bandar itu mengorbankan empat nyawa.

Hipkins berkata, pasukan tentera sudah dikerahkan ke pulau utara bagi membantu pemindahan mangsa dan memastikan bekalan bantuan penting dihantar.

“Saya menyedari apa yang sedang dihadapi rakyat New Zealand ketika ini, ramai keluarga hilang tempat tinggal dan banyak rumah terputus bekalan elektrik.

“Kerosakan besar berlaku di seluruh negara. Kita akan membantu semua mangsa terjejas sehingga ke fasa akhir pembersihan,” katanya.

Sebahagian besar Auckland lumpuh akibat taufan itu sejak Isnin, yang turut membabitkan pembatalan perkhidmatan kereta api, penutupan sekolah dan mengehadkan pergerakan orang ramai di luar.-  Agensi


SPRM siasat jika ada unsur rasuah projek Musang King di Gunung Inas

ALOR SETAR, 10 Zulhijjah 1443H, Ahad – Suruhanjaya Pencegahan Rasuah Malaysia (SPRM) sedang mengumpul maklumat dan membuat tinjauan bagi menentukan sekiranya wujud unsur rasuah atau salah laku berkaitan pembangunan projek ladang hutan durian Musang King di Gunung Inas, Kupang, Baling.

Pengarah SPRM Kedah, Datuk Shaharom Nizam Abd Manap berkata, ia adalah langkah awal suruhanjaya itu untuk mengenal pasti sekiranya wujud sebarang kesalahan di bawah bidang kuasanya yang dilakukan oleh mana-mana pihak berkaitan.

“Buat masa ini pihak kami akan menemui dan menemu duga pegawai agensi terlibat dan mereka yang boleh membantu kami bagi tujuan pengumpulan maklumat yang relevan.

“Jika ada asas berlaku kesalahan rasuah, maka pihak kami akan ambil tindakan sewajarnya.  Jika berlaku sebarang pelanggaran prosedur maka perkara ini akan dirujuk kepada pihak yang terlibat untuk tindakan penambahbaikan,” katanya ketika dihubungi Bernama hari ini.

Beliau berkata, SPRM akan mendapatkan dokumen dan kenyataan saksi yang terlibat dalam membuat keputusan pada peringkat awal projek itu diluluskan atau lebih awal daripada itu.

Shaharom Nizam berkata, sekiranya SPRM tidak menemukan sebarang kesalahan di bawah bidang kuasanya, suruhanjaya itu akan menyerahkan kepada agensi lain untuk tindakan lanjut.

Pada 4 Julai lepas, beberapa kawasan di Baling dilanda banjir selepas hujan lebat berterusan selama tiga jam menyebabkan 1,490 penduduk terjejas selain meragut tiga nyawa.

Pembangunan ladang durian Musang King di Gunung Inas, berhampiran kawasan tragedi didakwa menyumbang kepada kejadian itu yang mendorong desakan pelbagai pihak agar siasatan dilakukan ke atas projek itu. – Bernama


Tutup sektor ekonomi, Aidiladha di Lubnan suram

BEIRUT, 10 Zulhijjah 1441H, Jumaat – Berbeza dengan perayaan di negara majoriti Islam lain, sambutan Aidiladha di Lubnan suram apabila sektor ekonomi di negara itu ditutup akibat wabak COVID-19.

Semangat bagi menyambut Hari Raya Korban musnah disebabkan angka rasmi menunjukkan jumlah kes pandemik di negara itu meningkat sehingga 4,250 dengan 55 kematian.

Jalan-jalan di bandar Beirut lengang manakala premis perniagaan ditutup, susulan rondaan keselamatan yang dilakukan akan berterusan sehingga Isnin depan.

Tekanan daripada wabak COVID-19, ditambah pula dengan krisis kewangan negara telah mengakibatkan ramai rakyat Lubnan kekurangan wang serta tidak dapat menunaikan ibadah haji.

Sementara itu, pemilik kedai daging di Beirut, Mohammed Oleylat berkata, premisnya menyembelih 40 hingga 50 ekor kambing biri-biri apabila tiba musim perayaan sebelum ini.

Bagaimanapun, perniagaannya kini merosot akibat penutupan sektor ekonomi.

“Kini, saya hanya mempunyai dua pelanggan yang meminta untuk membeli kambing biri-biri. Setiap kambing biri-biri berharga AS$300, bersamaan dengan 2.4 juta pound Lubnan di pasaran gelap.

“Pada malam hari raya, tiada pelanggan yang membeli daging atau leher kambing biri-biri.

“Saya juga tidak mampu membeli pakaian atau gula-gula untuk anak-anak. Saya hanya beri 100,000 pound Lubnan kepada isteri untuk membuat persiapan lebaran, “ katanya.

Pada masa sama, Kementerian Pelancongan Lubnan telah membenarkan kedai gula-gula dibuka pada hari raya Aidiladha bagi perkhidmatan makanan dan penghantaran sahaja.

Selain itu, restoran makanan segera turut diberi lampu hijau untuk berdagang dibawah sekatan sama. – Agensi


RM2.5 juta dirampas selepas sindiket pelacuran, penipuan tumpas

KUALA LUMPUR, 1 Rabiulawal 1442H, Ahad – Polis menumpaskan sindiket yang disyaki terbabit dengan aktiviti mempromosi pelacuran, penipuan dan urus niaga mata wang krypto untuk pasaran di China, dalam serbuan di Cheras di sini, malam tadi.

Pengarah Jabatan Siasatan Jenayah Bukit Aman Datuk Huzir Mohamed berkata hasil serbuan tersebut, pihaknya merampas wang tunai kira-kira RM2.5 juta di dalam beberapa beg pakaian di sebuah kediaman mewah di Jalan Desa Bukit Tiara, Cheras.

Beliau berkata lapan individu terdiri daripada enam warga China serta dua rakyat tempatan berumur antara 22 hingga 48 tahun ditahan dalam serbuan tersebut.

“Hasil pemeriksaan di dalam rumah itu menemukan wang tunai berjumlah kira-kira RM2.5 juta yang diletakkan di dalam beg pakaian di beberapa bilik. Komputer riba, telefon bimbit dan sejumlah dadah sintetik turut dirampas,” katanya kepada pemberita di lokasi serbuan di Cheras, malam tadi.

Huzir berkata serbuan itu dibuat susulan operasi awal sepasukan pegawai serta anggota Bahagian Siasatan Jenayah Maksiat, Judi dan Kongsi Gelap (D7) Bukit Aman di sebuah kondominium di Kajang, Selangor kira-kira 2 petang semalam.

Menurutnya, dalam serbuan itu tujuh lelaki dan seorang wanita warga China berusia 21 hingga 28 tahun ditahan, dan komputer riba, telefon bimbit serta kertas catatan jadual harian sindiket turut dirampas.

Beliau berkata hasil pemeriksaan terhadap komputer riba itu mendapati sindiket tersebut dipercayai melakukan aktiviti mempromosi kegiatan pelacuran dan penipuan untuk pasaran di China, dan terdapat aplikasi yang menjurus kepada urus niaga mata wang krypto.

Mata wang krypto ialah sejenis sistem pembayaran secara digital.

“Hasil penemuan ini, kami percaya sindiket ini menjalankan kegiatan haram bagi pasaran China dan mempromosi aktiviti mereka secara dalam talian serta ada unsur tipu dan membabitkan pusat panggilan yang lain.

“Wang tunai yang dijumpai itu dipercayai hasil aktiviti salah (haram) atau pengubahan wang haram kerana wang sebanyak itu tidak disimpan di bank seperti kebiasaannya,” kata beliau.

Beliau berkata siasatan awal mendapati sindiket itu dipercayai beroperasi sejak dua bulan lepas, dan warga tempatan yang ditahan itu berperanan untuk mencari rumah sebagai pusat operasi kumpulan terbabit. – Bernama


Ini sebab kenapa BERJASA bersama GTA

Oleh Zuhayati Yazid

BANGI, 21 Rabiulakhir 1444H, Rabu – Presiden BERJASA, Ustaz Haji Zamani Ibrahim mendedahkan pihaknya pernah merisik dua parti utama negara untuk bekerjasama membangun negara, namun tidak dilayan.

Keadaan tersebut memberi peluang kepada BERJASA untuk bersama dengan Gerakan Tanah Air (GTA) yang dipimpin negarawan, Tun Dr Mahathir Mohamad, katanya.

“Kenapa BERJASA bersama dengan GTA ramai yang tidak tahu, apabila saya diberi amanah sebagai Presiden, saya telah berhubung dengan Bersatu dan masa itu Presidennya adalah Perdana Menteri, Tan Sri Muhyiddin Yassin.

“Dengan surat yang diutuskan untuk bertemu tidak dibuka untuk BERJASA masuk berbincang membawa agenda negara membangunkan negara,” katanya.

Bagaimanapun kongsi Ustaz Zamani, BERJASA tidak berputus asa dan kemudian cuba merisik PAS pula untuk membawa agenda yang sama.

Beliau bersama Jawatankuasa Pusat BERJASA menghantar dua pucuk surat kepada Presiden PAS, Tan Sri Abdul Hadi Awang dan dua pucuk surat lagi kepada Setiausaha Agung PAS, Datuk Takiyuddin Hassan.

Malah, pihaknya turut menghantar wakil yang boleh berbincang menerangkan agenda BERJASA.

“Kami nak buktikan bahawa BERJASA serius untuk membina negara ini tetapi pintu rundingan tidak dibuka,” katanya.

Situasi tersebut menyebabkan pihaknya mengambil peluang menerima GTA yang mempunyai agenda sama untuk bangkit membina semula negara.

GTA dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.